

**Национална платформа за намалување на ризици од катастрофи**

Скопје, септември 2019 година

**Содржина**

1. Вовед ­­­­­­­­­­­­­­­­­­­­­­­­­­­­­­­­­­­­................................................................................................................................................................ 4
2. Основи на Националната платформа ­­­­­­­­­­­­­­­­­­­­­­­­­­­­­­­­­.......................................................................................... 4
   1. Рамка за акција од Сендаи 2015 – 2030 г. ­­­­­­­­­­­­­­­­­­­­­­­­­­­­­­­­­­....... …......................................................................... 5
   2. Европски форум ­­­­­­­­­­­­­­­­­­­­­­­­­­­­­­­­­­­­................................................................................................................................ 6
   3. НАТО ­­­­­­­­­­­­­­­­­­­­­­­­­­­­­­­­­­­­......................................................................................................................................................... 7
   4. ЕУ ­­­­­­­­­­­­­­­­­­­­­­­­­­­­­­­­­­­­................................................................................................................................................................ 7
      1. Оценки и препораки на Европската комисија ­­­­­­­­­­­­­­­…….......................................... 8
3. Цели на Националната платформа ­­­­­­­­­­­­­­­­­­­­­­­­­­­­­­­­­­­­............................................................................................... 9
   1. Превенција ­­­­­­­­­­­­­­­­­­­­­­­­­­­­­­­­­­­­............................................................................................................................................ 9
   2. Рано предупредување ­­­­­­­­­­­­­­­­­­­­­­­­­­­­­­­­­­­­................................................................................................................... 11
   3. Одговор за време на кризи­­­­­­­­­­­­­­­­­­­­­­­­­­­­­­­­­­­­........................................................................................................ 12
   4. Санирање на последиците од кризи ­­­­­­­­­­­­­­­­­­­­­­­­­­­­­­­­­­­­.................................................................................... 13
4. Ризици- можни последици од катастрофи, човечки жртви, уништување на имоти ­­­­­­­­­­­­­­­­­­­­­­­­­­­­­­­­­­­­............................................................................................................................................................. 14
   1. Климатски промени и Париски договор за климатски промени ­­­­­­­­­­­­­­­­­­­­­­­­­­­­­­­­­­­­...................... 14
   2. Екосистеми­­­­­­­­­­­­­­­­­­­­­­­­­­­­­­­­­­­­ ......................................................................................................................................... 17
   3. Земјотреси ­­­­­­­­­­­­­­­­­­­­­­­­­­­­­­­­­­­­............................ .............................................................................................................. 18
   4. Поплави (интегрален систем за управување со води) ­­­­­­­­­­­­­­­­­­­­­­­­­­­­­­­­­­­­............................................... 19
   5. Пожари ­­­­­­­­­­­­­­­­­­­­­­­­­­­­­­­­­­­­................................................................................................................................................. 20
   6. Суши ­­­­­­­­­­­­­­­­­­­­­­­­­­­­­­­­­­­­........................................................................................................................................................ 21
   7. Eкстремни температури на воздухот ­­­­­­­­­­­­­­­­­­­­­­­­­­­­­­­­­­­­................................................................................ 22
   8. Наноси од снег­­­­­­­­­­­­­­­­­­­­­­­­­­­­­­­­................................................................................................................................... 23
   9. Ветрови­­­­­­­­­­­­­­­­­­­­­­­­­­­­­­­­­­­­ ................................................................................................................................................. 23
   10. Загадување на воздухот­­­­­­­­­­­­­­­­­­­­­­­­­­­­­­­­­­­­....................................................................................................... 24
   11. Индустриски несреќи ­­­­­­­­­­­­­­­­­­­­­­­­­­­­­­­­­­­­................................................................................................................ 25
   12. Јонизирачко зрачење ­­­­­­­­­­­­­­­­­­­­­­­­­­­­­­­­­­­­........................................................................................................... 25
   13. Радиоактивен отпад ­­­­­­­­­­­­­­­­­­­­­­­­­­­­­­­­­­­­.............................................................................................................. 27
   14. Терористички напади ­­­­­­­­­­­­­­­­­­­­­­­­­­­­­­­­­­­­........................................................................................................... 28
   15. Последици од мигрантската криза ­­­­­­­­­­­­­­­­­­­­­­­­­­­­­­­­­­­­.............................................................................. 28
   16. Дејствување во услови на епидемии ­­­­­­­­­­­­­­­­­­­­­­­­­­­­­­­­­­­­........................................................................... 29
5. Предупредување при можни катастрофи (конкретизација на обврските) ­­­­­­­­­­­­­­­­­­­­­­­­­­­­­­­­­­­­........ 30
   1. Систем за тревожење и негово надоградување............................................................ 30
   2. Информирање на надлежните институции ­­­­­­­­­­­­­­­­­­­­­­­­­­­­­­­­­­­­................................................................... 31
   3. Информирање на граѓаните­­­­­­­­­­­­­­­­­­­­­­­­­­­­­­­­­­­­..................................................................................................... 32
   4. Имплементација на системот Е-112 ­­­­­­­­­­­­­­­­­­­­­­­­­­­­­­­­­­­­..................................................................................... 32
   5. ­­­­­­­­­­­­­­­­­­­­­­­­­­­­­­­­­­­Справување со лажните вести и сајбер нападите ­­­­­­­­­­­­­­­­­­­­­­­­­­­­­­­­­­­­....................................................... 33
6. Поставеност на системот за управување со кризи, заштита и спасување­­­­­­­­­­­­­­­­­­­­­­­­­­­­­­­­­­­­........... 34
   1. Обврски на субјектите на системот­­­­­­­­­­­­­­­­­­­­­­­­­­­­­­­­­­­­...................................................................................... 34
   2. Менаџмент на кризи ­­­­­­­­­­­­­­­­­­­­­­­­­­­­­­­­­­­­.................................................................................................................... 34
   3. Центар за управување со кризи­­­­­­­­­­­­­­­­­­­­­­­­­­­­­­­­­­­­......................................................................................... 35
   4. Дирекција за заштита и спасување ­­­­­­­­­­­­­­­­­­­­­­­­­­­­­­­­­­­­................................................................................ 35
   5. Министерство за одбрана ­­­­­­­­­­­­­­­­­­­­­­­­­­­­­­­­­­­­..................................................................................................... 36
   6. Армија на Република Северна Македонија­­­­­­­­­­­­­­­­­­­­­­­­­­­­­­­­­­­­ ............................................................... 37
   7. Министерство за внатрешни работи ­­­­­­­­­­­­­­­­­­­­­­­­­­­­­­­­­­­­.............................................................................. 37
   8. Управа за хидорметеоролошки работи ............................................................................. 38
   9. Институт за земјотресно инженерство и инженерска сеизмологија.............. 39
   10. Министерство за здравство и здравствени установи ­­­­­­­­­­­­­­­­­­­­­­­­­­­­­­­­­­­­....................................... 40
   11. Територијални противпожарни единици ­­­­­­­­­­­­­­­­­­­­­­­­­­­­­­­­­­­­.................................................................... 41
   12. Единици на локална самоуправа и отпорност на градовите ­­­­­­­­­­­­­­­­­­­­­­­­­­­­­­­­­­­­........................ 42
       1. Единици на локална самоуправа ­­­­­­­­­­­­­­­­­­­­­­­­­­­­­­­­­­­­........................................................................... 42
       2. Отпорност на градовите ­­­­­­­­­­­­­­­­­­­­­­­­­­­­­­­­­­­­.............................................................................................. 43
   13. Mедиумите во процесот на намалувањето на ризици од катастрофи ­­­­­­­­­­­­­­­­­­­­­­­­­­­­­­­­­­­... 43
   14. Граѓанскиот сектор во процесот на намалувањето на ризици од катастрофи………………………………………………………………………………………………………………... ­­­­­­­­­­­­­­­­­­­­­­­­­­­­­ 44

6.14.1 Црвен крст на Република Северна Македонија ............................................... 45

* 1. Јавни претпријатија и компании (приватен сект.ор) ­­­­­­­­­­­­­­­­­­­­­­­­­­­­­­­­­­­­......................................... 46
  2. Отпорност на граѓаните ­­­­­­­­­­­­­­­­­­­­­­­­­­­­­­­­­­­­.................................................................................................... 46

1. Меѓународна соработка ­­­­­­­­­­­­­­­­­­­­­­­­­­­­­­­­­­­­..................................................................................................................... 46
2. Реформи во системот ­­­­­­­­­­­­­­­­­­­­­­­­­­­­­­­­­­­­.......................................................................................................................... 47
   1. Интеграција ­­­­­­­­­­­­­­­­­­­­­­­­­­­­­­­­­­­­....................................................................................................................................... 48
   2. Функционална ефикасност ­­­­­­­­­­­­­­­­­­­­­­­­­­­­­­­­­­­­..................................................................................................... 48
   3. Обука ­­­­­­­­­­­­­­­­­­­­­­­­­­­­­­­­­­­­...................................................................................................................................................... 49
   4. Опремување ­­­­­­­­­­­­­­­­­­­­­­­­­­­­­­­­­­­­....................................................................................................................................... 49
3. Надлежност на националниот координатор за имплементација на Националната платформа за намалување на ризици од несреќи и катастрофи на Република Северна Македонија ­­­­­­­­­­­­­­­­­­­­­­­­­­­­­­­­­­­­............................................................................................. 50
4. Комитет за координација и имплементација на Националната платформа за намалување на ризици од несреќи и катастрофи ­­­­­­­­­­­­­­­­­­­­­­­­­­­­­­­­­­­­.............................................................. 50
5. Акциски план ­­­­­­­­­­­­­­­­­­­­­­­­­­­­­­­­­­­­......................................................................................................................................... 51
6. Заклучни согледувања ­­­­­­­­­­­­­­­­­­­­­­­­­­­­­­­­­­­­........................................................................................................................ 51
7. **Вовед**

Националната платформа за намалување на ризиците од катастрофи е документ кој на системски начин ги поттикнува и обврзува субјектите на системот за управување со кризи, заштита и спасување, да дејствуваат на многу поорганизиран и ефективен начин за рано предупредување, превенција, намалување и санирање на последиците од можни катастрофи.

Република Северна Македонија и натаму е изложена на елементарни и друг вид на катастрофи, посебно како резултат на климатските промени, трусно подрачје, нерегулирани речни корита, ерозијата поради неконтролирано уништување на шумскиот фонд, изложеност на пожари, несоодветен третман на отпадот, недостатоците во градежништвото, неотпорноста на објекти на надворешни влијанија, закани од тероризам, прилив на мигранти, слаби заштитни системи од напад со биолошко оружје и сл.

Насекаде во светот и кај нас при катастрофи можни се огромни материјални штети и човечки жртви, доколку не се пристапи на организиран и системски начин во делот на изградба на систем, кој обврзува на воспоставување на стандарди за превенција и систем за дејствување во услови на кризи и катастрофи.

Обрска на државата е да ги поставува и развива системите и стандардите за спречување и намалување на последиците од катастрофи, користејќи ги научните и стручните капацитети, посебно обврските кои произлегуваат од бројните резолуции на ООН, меѓународните рамки, директивите на ЕУ поврзани со цивилната заштита, стандардите на НАТО и компаративните искуства од другите држави и меѓународни организации и асоцијации.

Националниот механизам за координација и насоки во делот на намалувањето на ризици од несреќи и катастрофи е мултисекторски и интердисциплинарен по природа и ги вклучува сите надлежни засегнати субјекти во општеството. Управувањето со ризици, пак, вклучува нивно идентификување, утврдување на веројатноста за нивна појава, проценка на потенцијалните влијанија и мерки за намалување на ризикот што вклучува мапирање на опасноста, анализа на ранливоста, проценка на потенцијалните загуби и стратешка превенција- ублажување на катастрофата.

Оваа платформа е четврто ревидирано издание во која и натаму се актуелни многу оценки, приоритети и насоки од претходните, но клучно е што во истата покрај обврските од Хјого и Европскиот форум, се вградуваат и суштинските определби од Рамката за намалување на ризиците од катастрофи од Сендаи, донесена од ООН во 2015 година, Договорот од Париз за климатските промени и други документи.

Приоритет се дава на организираноста на системот за дејствување во услови на криза, институционалните капацитети, регионалната и меѓународна соработка, како и дефинирање и конкретизирање на приоритетните обврски на државните институции, мобилизирање на јавноста, невладиниот сектор, експертската и стручната јавност во градењето на системот за заштита и зголемување на неговата оперативност, ефикасност и ефективност.

1. **Основи на Националната платформа за намалување на ризици од катастрофи**

Националната платформа за намалување на ризици од катастрофи е сублимат на приоритетите, очекувањата и обврските кои се во функција на изградба на ефективен и ефикасен систем за заштита и спасување.

Националната платформа за намалување на ризици од катастрофи се заснова на обврски кои произлегуваат од Уставот на Република Северна Македонија, Националната концепција за безбедност и одбрана, Националната стратегија за заштита и спасување, Законот за управување со кризи, Законот за заштита и спасување, Законот за полиција, Законот за одбрана, Методологијата за содржината и начинот на проценување на опасностите и планирањето на заштитата и спасувањето и други анализи, проценки, научни трудови итн.

Во законите се дефинирани и конкретни обврски на државните институции, јавните претпријатија, компаниите, граѓаните и другите субјекти на системот за кризи, посебно на Претседателот на Република Северна Македонија, Собранието на Република Северна Македонија, Владата на Република Северна Македонија, Центарот за управување со кризи, Дирекцијата за заштита и спасување, Министерството за внатрешни работи, Министерството за одбрана, Министерството за здравство, Армијата на Република Северна Македонија и другите субјекти на системот за кризи.

Приоритетите се црпат и од меѓународните стратегии и рамки усвоени од ООН како што се: Рамката за акција од Хјого и Рамката за акција од Сендаи.

Во Платформата посебно се разработуваат обврските кои произлегуваат од Рамката за акција од Сендаи во која се дефинирани врвните приоритети.

**2.1 Рамка за акција од Сендаи 2015 - 2030г.**

Приоритет 1: Разбирање на ризикот од катастрофи

Управувањето со ризиците од катастрофи треба да се заснова на разбирање на ризикот од катастрофи во сите нејзини димензии на ранливост, капацитет, изложеност на лица и средства, карактеристики на опасноста и животната средина. Таквото знаење може да се искористи за проценка на ризикот, спречување, ублажување, подготвеност и одговор.

Приоритет 2: Зајакнување на управувањето со ризикот од катастрофи

Управувањето со ризиците од катастрофи на национално, регионално и глобално ниво е многу важно за превенција, ублажување, подготвеност, одговор, обновување и рехабилитација. Ја поттикнува соработката и партнерството.

Приоритет 3: Инвестирање во намалување на ризикот од катастрофи и градење на отпорност

Јавните и приватните инвестиции во спречувањето и намалувањето на ризиците од катастрофи преку структурни и неструктурни мерки се од суштинско значење за подобрување на економската, социјалната, здравствената и културната издржливост на лицата, заедниците, земјите и нивните средства, како и животната средина.

Приоритет 4: Подобрување на подготвеноста за катастрофи и ефективен одговор во обновување, рехабилитација и реконструкција

Растот на ризикот од катастрофи значи дека постои потреба да се зајакне подготвеноста за одговор при катастрофи, да се преземе акција во пресрет на настаните и да се обезбедат капацитети за ефективен одговор и закрепнување на сите нивоа. Фазата на опоравување, рехабилитација и реконструкција е критична за да се изгради на подобро преку интегрирање на мерки за намалувањето на ризиците од катастрофи во развојни мрежи.

**2.2 Европски форум**

Европскиот форум за намалување на ризици од катастрофи е регионален форум за размена на знаења, експертизи, искуства и информации, со цел да се обезбеди координиран пристап кон заканите од различна природа, каде се дефинираат стандардизирани постапки и механизми и истите се обврзувачки за националните власти. Европскиот форум има за цел да обезбеди континуирани активности за намалување на ризикот од катастрофи и да спречи појава на нови ризици, да им даде поддршка на националните точки за контакт и да поттикне национална координација, кохерентност и засилено следење на напредокот, да ја зголеми свеста за намалување на ризиците од катастрофи како составен дел на одржливиот равој, да обезбеди приспособување кон климатските промени преку унапредување на животната средина, намалување на загадувањето на градовите и сл., да поттикне инвестиции во превенција од ризици, да се зајакне посветеноста на сите чинители и од јавниот и од приватниот сектор, да се развијат механизми за информирање на граѓаните како да постапуваат при одредени закани и сл. Република Северна Македонија е член на овој форум од 2009 година, а во истиот се вклучени 46 европски земји.

**2.3 НАТО**

Со ратификацијата на протоколот за пристапување на Република Северна Македонија во Северноатлантскиот сојуз, нашата држава добива пристап и до Евроатлантскиот координативен центар за одговор при катастрофи (EADRCC), кој е главниот цивилен механизам за одговор на НАТО во евроатлантската област. Тој е активен во текот на целата година, оперативен 24/7. Центарот функционира како систем за координирање на барањата за помош од државите членки и одговор од структурите на НАТО за помош, главно во случај на природни и вештачки креирани катастрофи.

**2.4 ЕУ**

Европската комисија има клучна улога во промовирањето на намалувањето на ризикот и превентивните акции. Во 2016 година, Европската комисија се согласи со Акцискиот план за спроведување на Рамката за акција од Сендаи , поддржувајќи го пристапот за информирање за ризиците од катастрофи во сите политики на ЕУ. ЕУ се фокусира на ранливоста, а не само на опасностите. ЕУ се стреми кон поширок пристап за ублажување на ризикот.

Во текот на изминатите години, управувањето со ризикот е систематски интегриран во програмите и проектите на ЕУ за хуманитарна помош во сите сектори. Во 2017 година, 65 отсто од сите хуманитарни проекти финансирани од ЕУ вклучуваа компонента за подготвеност при катастрофи.

ЕУ доделува дел од својот годишен хуманитарен буџет (50 милиони евра во 2018 година) за целни проекти кои се однесуваат на подготвеност за катастрофи, фокусирајќи се на приоритетот 4 од Сендаи (подобрување на подготвеноста за катастрофи и ефективен одговор со примена на приод со повеќе опасности). Ова финансирање ја зајакнува способноста на националните и локалните системи за подготвеност да одговорат порано и подобро.

ЕУ инвестира и во системи за рано предупредување, во следење и градење на национални и локални капацитети за одговор. ЕУ ги поддржува партнерите во развојот на ефективни методи за ублажување на ризикот и собирање на докази за да се оправда подготвеноста за рано делување.

Секоја стратегија за подготвеност за катастрофи и распределба на средства вклучуваат дефинирана излезна стратегија, каде што локалните капацитети се сметаат за соодветни или каде локалните власти или развојните партнери можат да ги преземат.

Покрај тоа, ЕУ ги ангажира и поддржува локалните и националните владини структури во сите земји ширум светот преку механизмот за цивилна заштита на ЕУ, особено во областите на превенција и подготвеност.

Иницијативата за волонтерска помош на ЕУ, која им нуди можности на европските граѓани да се вклучат во проекти за хуманитарна помош, има за цел да го зајакне капацитетот и издржливоста на ранливите заедници во земјите што не се членки на ЕУ, преку спроведување на заеднички акции меѓу искусни хуманитарни оператори и локални организации.

Катастрофите поврзани со временските услови може да се должат на ефектите од климатските промени, тренд кој ќе се зголеми во иднина, со што ублажувањето на ризиците од катастрофи ќе биде клучен фактор за успешна имплементација на развојните стратегии.

Во јуни 2013 година од страна на институциите на Европската Унија (Европскиот парламент на предлог на Европската комисија) беше усвоен Акцискен план за земјите со потешкотии при справување со кризи 2013-2020 г., во кој се дадени предлози за напредок во спроведувањето на принципите и приоритетите наведени во Комуникацијата и Заклучоците на Советот. Тој ги поставува темелите за поефикасна соработка во ЕУ за градење на издржливост, со што се здружуваат хуманитарните активности, долгорочната развојна соработка и тековниот политички ангажман.

**2.4.1 Оценки и препораки на Европската комисија**

Во периодот од 15 октомври до 25 октомври 2018 година, во Република Северна Македонија се реализираше Програмата „Peer review“ (формална евалуација од страна на експерти од други земји кои работат на истата проблематка, кои го анализираат системот за управување со ризици од катастрофи) во рамките на соработката со ЕУ за цивилна заштита и управување со ризици од катастрофи. Целта на процесот е да обезбеди размена на добри практики, да го зајакне заедничкото учење и заедничкото разбирање и да направи веродостојни и професионални препораки.

Тимот за евалуација достави извештај, во кој се идентификувани добрите практики, но и областите во кои е потребно подобрување и за нив предожи низа препораки. Бидејќи проблемите и предизвиците идентификувани во текот евалуацијата се системски и структурни по природа, во извештајот беше формулирана стратегија за справување со факторите од кои тие произлегуваат и се понудени серија кратки, средни и долгорочни препораки. Се нагласува дека овие препораки, доколку се операционализираат од страна на креаторите на политиките, можат да ја подобрат безбедноста и сигурноста на граѓаните во Северна Македонија.

Сите субјекти на системот за кризи имаат обврска за имплеметација на препораките од „Peer review“ подготвени од ЕУ, каде во основа се предлага реформа на системот за кризи, заштита и спасување, обезбдување на функционално единство, ефикасност и ефективност на системот во управувањето, заштитата и спасувањето во услови на криза.

1. **Цели на Националната платформа за намалување на ризици од катастрофи**

Основни цели на Платформата се превенција, пред сè преку намалување на ризиците од катастрофи, рано предупредување, дејствување во услови на катастрофа, намалување на последиците од катастрофи и дејствување после кататрофи.

* 1. **Превенција**

Државата може да придонесе за намалување на материјалните штети и човечките жртви од катастрофите само ако активностите кои ги преземаат државните и локалните институции се насочени кон успешно менаџирање на ризиците од катастрофи пред да настанат, наместо да се менаџираат катастрофите откако ќе се случат. Поради тоа, акцентот треба да се стави на превенцијата на нови ризици и намалување на постоечките и примарната одговорност на сите институции да биде во таа насока, превенција од природни катастрофи и катастрофи предизвикани од човечки фактор.

Превенција се заснова на две основи: идентификација на опасноста (идентификување на вистинските закани со кои се соочува заедницата) и процена на ранливоста (проценка на ризикот и капацитетот на заедницата да се справи со последиците од катастрофата).

Во согласност со современите предизвици и случувања, поголем фокус се става на превенцијата на ризици предизвикани од климатските промени, непланската и брза урбанизација, лошото управување со земјиштето, демографските промени, слабиот институционален ангажман, неинформираноста на граѓаните, ограничена достапност на технологијата, неодржлива употреба на природните ресурси и сл.

За превенцијата да биде ефикасна и ефективна, треба да ги опфати различните видови на опасности и да биде инклузивна и достапна за сите граѓани. Владата која ја има клучната, водечката и координативната улога во процесот, треба да ги вклучи сите засегнати страни: жени, деца, лицата со посебни потреби, лицата од пониските социјални слоеви и постарите граѓани во креирањето и имплементацијата на политиките, стратегиите и акциските планови. Тука треба да се вклучат и јавниот и приватниот сектор, граѓанските организации, академските, научни и истражувачки институции, а и бизнис секторот за да ја интегрира превенцијата од катастрофи во нивното управување.

1. За подобра превенција, процена на ризици и подготвеност за ефективен одговор на катастрофи од клучно значење е разбирањето на ризиците од катастрофи со сите нивни димензии и карактеристики, ранливоста и изложеноста на луѓето и имотот.

За попрецизно да се разберат ризиците од катастрофи, потребно е (на нацинално и локално ниво) да се пристапи кон прибирање, анализа и користење на релевантни податоци и практични информации и нивно соодветно споделување, ширење и дистрибуција до различните категории на граѓани и институции, како и пристап и достапност до овие информации во реално време; да се вршат периодични процени на ризици, ранливост и изложеност на опасности и да се изработуваат мапи на ризици со употреба на современи информациски и комуникациски технолошки иновации, јавно да се објавуваат и објаснуваат материјалните и човечки загуби од катастрофите, преку споделување на искуства и научени лекции соодветно да се обучат и едуцираат владини претставици и претставници од локалната самоуправа, граѓанскиот и приватниот сектор за тоа какви активности да преземат, да се подобри соработката и дијалогот помеѓу научните и технолошките заедници и другите релевантни институции со цел да се обезбеди и научен пристап во креирањето на политиките.

Се препорачува информациите за ризиците од катастрофи, превенцијата и ублажувањето, подготвеноста, одговорот и рехабилтацијата да бидат вметнати во сите форми на формално и неформално образование на сите нивоа, како и во стручното образование и тренинг.

Како врвен приоритет во наредниот период е реобнова на сите проценки на загрозеноста на државно и локално ниво од катастрофи, обврска која е дефинирана во повеќе закони.

2. Потребена е јасна визија, план, насоки, координација и активно учество на сите чинители за ефикасно и ефективно управување со катастрофите. Во таа насока секоја земја членка на Обединетите нации треба да подготви и имплементира стратегија и акциски план за намалување на ризици од катастрофи, со конкретни временски рамки, цели и задачи насочени кон превенција и спречување на создавањето на ризици, намалување на постоечките ризици и зајакнување на отпорноста на општеството.

Република Северна Македонија на секои три години ќе усвојува акцискен план со конкретни активности, носители на активностите и конкретни рокови за реализација на обврските.

3. Државата треба да стимулира инвестиции во јавниот и приватниот сектор како превентивна мерка од евентуалните катастрофи, кои ќе придонесат за спасување на човечки животи и заштита на материјалните добра, а треба да придонесат за зајакнување на економската, социјалната, здравствената и кулуролошката отпорност на граѓаните и општеството во целина, како и на животната средина.

Во таа насока, треба да се поттикне јавниот и приватниот сектор засилено да инвестира во критичната инфраструктура и објекти како училишта, болници, градинки, спортски објекти и слично, притоа придржувајќи се до највисоките меѓународни стандарди за градба и градежни материјали и користејќи принципи на универзален дизајн и изведба. За она што е веќе изградено потребно е редовно да се реновира, реконструира и одржува и воопшто да се создаде култура на грижа за инфраструктурата, преку контрола на отпорноста на браните, мостовите и други капацитети.

Покрај државните политики и стратегии, Република Северна Македонија како членка на Обединетите нации има одговорност да ги спречи, превенира и намали ризиците од катастрофи и преку меѓународна, регионална, прекугранична и билатерална соработка.

Намалувањето на ризиците е заедничкa обврска и грижа на сите земји членки на ООН и затоа е неопходно тие да соработуваат, од каде произлегуваат и обврските и препораките на Република Северна Македонија.

* 1. **Рано предупредување**

Преку изградба на развиен и функционален систем за рано предупредување, можностите за намалување на последиците од катастрофи се огромни.

Во таа насока, преку рано предупредување можно е да се превенира и да се намалат ризиците и последиците од катастрофи при поплави, пожари, ветрови, снежни наноси, ниски температури, загадување на воздухот и сл., што е клучно за да се избегнат човечки жртви и да се намалат економските штети.

Преку интегриран систем за управување со водите, навремено откривање на пожарите, детектирање на загадувачите на воздух, регулирање на речните корита, расчистување на каналската мрежа и слично, во голема мера можат да се намалат последиците од ваков и сличен вид на елементарни непогоди.

Со имплементацијата на системот „112“ во голема мера ќе се обезбеди навремено информирање на граѓаните и надлежните институции за можни катастрофи и активирање на системот за кризи. Брзото инфрормирање и мобилизација на субјектите на системот за кризи, се клучни за ефикасно и ефективно дејствување, превенирање и намалување на последиците од катастрофи.

Вградување на системи за предвидување на земјотреси, проценка на можните количини на врнежи, вградување на алармни системи за пожари, мониторинг на загадување на воздухот, алармирање за можни хаварии во индустриски објекти и сл., ја налага потребата од развивање и користење на софистицирани предупредувачки системи кои се клучни за рано предупредување од можни катастрофи.

Во овој правец треба преку законски решенија сите субјекти да имаат законска обврска да развијат систем за детектирање на можни катастрофи и начин на информирање на државните институции и граѓаните.

Согласно утврдените практики и стандарди, при катастрофи, неопходно е да се изгради систем за давање насоки, како да постапуваат граѓаните и другите субјекти, при што мора да бидат разработени постапките, се со цел да се намалат последиците. Овој процес (едукативен и вежбовен) мора да биде континуиран.

За информирање на граѓаните за можни или настанати катастрофи (кризи) неопходно е да се имплементираат и други проекти, како што е информирање преку пораки по телефон и сл. Решенија кои веќе се применуваат во некои земји на ЕУ. Во оваа насока еден од ефикасните системи за алармирање е и Alert Macedonia (.....) и сл.

* 1. **Одговор за време на кризи**

Одговорот за време на кризи, преземање на соодветни мерки и активности во пресрет на, за време и веднаш по кризите (катастрофите) мора да осигура дека нејзините ефекти се минимизирани и дека лицата засегнати од настанот добиле помош и поддршка.

Приоритетни цели се:

* обезбедување информации за јавноста;
* заштита на човечкиот живот;
* ограничување на ескалацијата или ширењето и ублажување на влијанијата на катастрофите;
* заштита на здравјето на населението;
* заштита на животната средина;
* заштита на имотот;
* одржување на нормални услуги на соодветно ниво (безбедност, снабдување со вода, храна, лекови и сл. ) ;
* промовирање и олеснување на самопомошта во загрозените средини;
* олеснување на закрепнувањето на населението (вклучувајќи ги и хуманитарната помош, економските, инфраструктурните и влијанијата врз животната средина).

Сите субјекти неопходно е да ги преземат законските обврски и да подготвуваат планови за дејствување во услови на катастрофа, односно криза со потенцијални последици. Плановите треба континуирано да се обновуваат и надополнуваат.

* 1. **Санирање на последиците од кризи**

Потребата за закрепнување е врвен приоритет после настанати катастрофи и кризи, односно природни и неприродни катастрофи, како што се земјотреси, поплави, пожари, итн. Обновата е сложен и долг процес, при што пристапот е различен во такви случаи и зависи од видот и степенот на загрозеноста и последиците од кризата.

Елементот за обновување како дел од сеопфатниот пристап кон управувањето со катастрофи - спречување, подготвеност, одговор и обновување - може да биде најкомплициран и најдолготраен, бидејќи покрај другото, зависи од материјалните и другите ресурси (кадровски и сл.).

Најдобри резултати се постигнуваат преку обезбедување на стратегии за обновување и усогласеност на можностите со потребите.

Потребен е заеднички, координиран, прилагодлив пристап, каде што одговорноста за катастрофи и санирање на последиците е поделена меѓу сите сектори на државата, вклучувајќи ги поединците, семејствата и групите на заедницата, бизнисите итн.

Пристапот под водство на државните институции го поддржува брзото враќање на услугите од суштинско значење за човековите потреби и претставува можност за изградба и подобрување на околностите во погодените подрачја и пошироко.

Во планирањето на санирање на последиците од катастрофи, клучна улога имаат единиците на локалната самоуправа, компаниите, невладиниот сектор, но клучна улога имаат и државните институции, кои располагаат со стручен кадар, финансиски ресурси и друг вид на ресурси.

1. **Ризици - можни последици од катастрофи, човечки жртви, уништување на имоти**

Катастрофите се најчесто предизвикани од комбинација на меѓусебно условени природни / техничко-технолошки опасности како што се силни ветрови, екстремни врнежи, екстремни температури на воздухот, замрзнување, магла и суша - што може да биде дополнително зајакната со актуелните климатски промени. Таквите големи настани имаат потенцијал да ги загрозат животите и здравјето на луѓето, негативно влијаат врз животната средина и предизвикуваат опасност за опстанок на многу растителни и животински видови. Комбинирани земјотреси со други геолошки (и можеби биолошки или техничко-технолошки опасности) може да има големи и долготрајни последици за целото општество - потенцијални човечки жртви и огромна штета на растителниот и животинскиот свет и културното наследство.

**4.1 Климатски промени и Париски договор за климатски промени**

Климатските промени се глобален проблем. Според некои анализи, вкупното намалување на емисии што може да се постигне е 20 проценти во однос на тоа кога не би се преземале мерки за намалување. Во секторот енергија тоа би се остварило со промена на гориво – јаглен и нафта со гас, обновливите извори на енергија – хидроенергија, соларна, ветерна, геотермална енергија и биомаса.

Постојат многу докази и висок степен согласност во научните кругови дека климатските промени се должат на зголемените емисии на стакленички гасови од активности кои ги преземаат луѓето, во прв ред емисиите на јаглерод диоксид при согорувањето на фосилните горива. Емисиите на овие гасови за последните три децении пораснаа за 70 отсто, со тенденција за понатамошно зголемување ако во иднина се задржат тековните практики и однесувања. Според Сценаријата за емисии (СРЕС) се предвидува пораст од дури 90 проценти на емисиите на стакленички гасови во 2030 година во однос на вредностите во 2000 година.

Затоа, потребни се промени во животниот стил и навиките. Климатските промени ќе се случуваат. Прашање е дали ќе вложуваме повеќе во нивното ублажување и приспособување или во справување со последиците. На пример, за концентрациите да се одржат на ниво што би го ограничило порастот на глобалната температура за 2,8 -3,20 степени целзиусови во 2030 година, потребно е да се вложува 0,2-2,5 отсто од глобалниот бруто-национален производ. Како резултат на климатските промени се претпоставува „поместување на Сахара кон Медитеранот“, па во таа смисла и Далмација би личела на пустина.

Проектираните промени на температурата и врнежите во нашата држава до 2100 година укажуваат дека просечната температура може да се зголеми до 3,80 Целзиусови степени, а врнежите може да опаднат за 13 отсто во споредба со периодот 1961-1990 година. Одделни региони би страдале повеќе, како југоисточниот и централниот дел, каде промените можат да бидат најдраматични. Ваквите климатски промени би се одразиле негативно врз сите сектори од економијата, земјоделството, шумарството, водните ресурси, биодиверзитетот и врз здравјето на луѓето.

На 12 декември 2015 година во Париз, страните на UNFCCC (Тhe United Nations Framework Convention on Climate Change, Рамковна конвенција на Обединети нации за климатски промени) постигнаа значаен договор за борба против климатските промени и за забрзување и интензивирање на активностите и инвестициите потребни за одржлива иднина со јаглерод. Париската спогодба ја гради Конвенцијата и - за прв пат - ги доведе сите нации со заедничка цел да преземат амбициозни чекори за борба против климатските промени и да се прилагодат на нејзините ефекти, со зголемена поддршка да им се помогне на земјите во развој да го сторат тоа.

Целта на Парискиот договор е да го зајакне глобалниот одговор на заканата од климатските промени преку одржување на глобалната температура во овој век под 2 целзиусови степени над нивото и да продолжи со напорите за ограничување на зголемувањето на температурата дури и до 1,5 целзиусови степени. Дополнително, договорот има за цел да ја зголеми способноста на земјите да се справат со влијанието на климатските промени и да ги направат финансиските текови во согласност со ниските емисии на стаклени гасови. За да се постигнат овие амбициозни цели, соодветна мобилизација и обезбедување на финансиските ресурси, треба да се воспостави нова технолошка рамка и засилено градење на капацитети, со што ќе се поддржат активностите од земјите во развој и најранливите земји, во согласност со нивните национални цели. Договорот, исто така, предвидува зголемена рамка на транспарентност за акција и поддршка.

Парискиот договор бара од сите страни да вложат напори преку „национално утврдени придонеси" (НДЦ) и да ги зајакнат овие напори во наредните години. Ова ги вклучува барањата на сите страни редовно да известуваат за нивните емисии и за нивните напори за имплементација. Исто така, ќе има глобален процент на секои 5 години за да се оцени колективниот напредок кон постигнување на целта на договорот и да се информираат за понатамошните индивидуални активности од страна на страните.

Парискиот договор беше отворен за потпишување на 22 април 2016 година - Ден на планетата Земја - во седиштето на ОН во Њујорк. Тој стапи на сила на 4 ноември 2016 година, 30 дена по т.н. „двоен праг" (ратификација од 55 земји кои учествуваат со најмалку 55% од глобалните емисии). Оттогаш, повеќе земји го ратификуваа и продолжуваат да го ратификуваат Договорот, достигнувајќи вкупно 125 потписници на почетокот од 2017 година.

Со цел Парискиот договор да биде целосно оперативен, беше отворена работна програма во Париз за да се развијат модалитети, процедури и упатства за широк спектар на прашања. Од 2016 година, страните работат заедно во подружниците (АПА, SBSTA и SBI) и разни конституирани тела.

Заклучокот е дека живееме во свет во кој климата се менува, што претставува еден од најголемите предизвици со кои се соочуваме. Промените на климата е природен процес и се случува уште од формирањето на нашата планета, но сега луѓето се оние што влијаат врз климата и предизвикуваат промени со непредвидливи последици. Сè почесто и сè посилно ќе се јавуваат екстремни временски настани, кои ќе станат вообичаена појава. Без оглед на тоа дали се предизвикани од активностите на луѓето или се дел од природниот циклус на планетата Земја, стручњаците се согласуваат во две работи: кога се знае дека Земјата станува урбана планета и повеќе од 60% од светското население денес живее во градовите, очекувано е најголем број луѓе да претрпат најтешки последици во урбаните средини.

Промената на климата е глобален проблем, но последиците ќе се почувствуваат онаму каде што се и причините за нив, на регионално и на локално ниво и таму овие проблеми ќе стануваат причина за сè поголема грижа и планирана акција. Градовите се ранливи поради големата концентрација на население и изградени објекти на помал простор. Но, градовите се и многу зависни од својата инфраструктура: транспортниот систем, комуникациските системи, дистрибуцијата на вода и енергија и системите за отпадните води. Концентрацијата на луѓе и добра во градовите и нивната зависност од овие инфраструктурни системи, ги прават градовите ранливи на климатските промени.

Република Северна Македонија мора доследно да ги имплеметира обврските од Парискиот договор, бидејќи тоа е од интерес на граѓаните и клучен фактор за поздрава животна средина.

**4.2 Екосистеми**

Екосистем претставува целина и единство на живите организми (растенија, животни, микроорганизми, човек) и неживата природа (земја, сонце, почва, атмосфера, временски услови, клима) во животната средина или на определен ограничен простор, во кој тие се нераскинливо поврзани. Екосистемот е бескраjно сложен и динамичен систем на поврзани делови кои дејствуваат еден врз друг, директно или индиректно, па затоа е во постојана промена.

Екосистемите се делат на копнени (шумски, тревести, планински) и водни (морски, езерски, речни).

Во екосистемот се среќаваат три типа на односи меѓу неговите делови, и тоа: акција, реакција и коакција.

Екосистемите трпат значајни промени поради природните непогоди како пожари, поплави, бури и сл., но и поради човечкото влијание и неодговорност како и неконтролираното искористување на природните ресурси. Врз екосистемите негативно влијание има и индустријата како и климатските промени, предизвикани пред сè од загадувањето на воздухот, водите и почвата.

Рамката за акција од Сендаи ги дефинира проблемите на лошото управување со земјиштето, неодржливото користење на природните ресурси и деградацијата на екосистемите како главни двигатели на ризици од катастрофи, кои треба да се решат.

Се препорачува да се пристапи кон одржливо искористување и управувањето на екосистемите и да се имплементира интегриран пристап за управување со животната средина и природните ресусри во кој ќе се земе предвид и намаувањето на ризицитe од катастрофи.

Неопходни се периодични процени на ризици, изложеност, ранливост, катактеристики на опасностите и нивните можни ефекти врз екосистемот во одредени просторни размери, како и преземање на соодветни превентивни мерки.

Мошне значајно е и да се споделуваат искуства и да се промовира прекугранична соработка во планирањето и имплементацијата на пристап кој ќе се базира на зачувување на екосистемот, во случаи каде имаме заеднички природни ресурси како реките и речните корита, езерата и езерските крајбрежја, планини и сл., со цел намалување на ризиците од епидемии, повлекување и проширување на водостојот, пожари и сл.

Луѓето и општествата со менување на секојдневните навики преку мали, но сепак многу суштински чекори за одговорно однесување и умерено искористување ресурсите, можат да придонесат кон подобра и одржлива животна средина и природа.

**4.3 Земјотреси**

Земјотресите се природна појава која е резултат на поместување на тектонските плочи, движењето на земјината кора, при што се ослободува голема енергија што придонесува до потресување на земјата.

Северна Македонија е трусно и сезмички активно подрачје. Статистичките податоци за земјотресите во Република Северна Македонија покажуваат дека секоја година се случуваат земјотреси со просечен интензитет во епицентарот од 4 степени според Европската макросеизмичка скала. До сега во земјата се евидентирани силни земјотреси со висока јачина во Скопје (9 степени по Меркалиева 6,1 по Рихтерова), Пехчево (10 по Меркалиева, 7,5 по Рихтерова), Валандово (9 степени според Меркалиева, 6,7 по Рихтерова), Дебар (9 степени по Меркалиева, 6,5 степени по Рихтерова) и други градови.

Во Северна Македонија силните земјотреси можат да преземат карактеристики на катастрофа, со уривање на делови или цели градови, урбани населби и села, инфраструктурни системи за транспорт, водоснабдување, електрична енергија, телекомункации и сл. со последователни големи човечки и материјални загуби.

Силните земјотреси во земјата често се проследени и од низа на секундарни опасности како пожари, поплави во урбани и рурални средини, технолошки несреќи, епидемии, лизгање и одрон на земјиштето, раседи, ликвифакција, промени на движењето на подземните води и положбата на изворите, пресушување на извори кои се користат за водоснабдување и сл.

Анализите на Светска банка се дека претпоставените економски штети кои може да ги претрпи Северна Македонија и нејзината економија од евентуални елементарни несреќи слични на земјотресот во Скопје од 1963 година, би можеле да достигнат и до 40 отсто од БДП на земјата, што е над 2 милјарди долари.

Република Северна Македонија е неопходно да ја следи сеизмичката активност и ги информира граѓаните за сезмичките активности, континуирано ја јакне свеста и го едуцира населението за подготвеност во услови на земјотрес, со преземање на превентивни мерки за лична и колективна заштита.

Од особена важност е граѓаните заедно со институциите, но и општеството во целина да презема сет превентивни мерки што ќе ги намалат и ублажат ефектите од земјотресите. Мерките за намалување на сеизмичкиот ризик се преземаат во повеќе насоки и тоа од веродостојна проценка и континуирано следење на сеизмичката опасност и ризик на национално ниво, градба на безбедни објекти по специфичен дизајн за поголема отпорност, модификација (санација и зајакнување) на веќе изградените објекти како згради, куќи, јавни објеки, мостови, автопати и сл. со недоволен или деградиран капацитет на сеизмичка отпорност, обезбедување и складирање на залихи и резерви на храна, вода, лекови, средства за хигиена и други основни средства, обезбедување на имоти, земјишта, лица и предмети, обезбедување на опрема за прва помош и планови за евакуација, обезбедување на услови за привремено сместување на граѓаните при евентуален земјотрес и сл.

**4.4 Поплави, поројни поплави и урбани поплави (интегрален систем за управување со води)**

Поплавите може да ги поделиме на речни поплави, поројни поплави и урбани поплави. Речните поплави главно се јавуваат по силни или поројни дождови кои траат подолго време (неколку дена) последователно со и без комбинација на топење на постоечкиот снег на планините. Се работи за хидролошки феномен каде се јавува ненадеен пораст на нивото на водата во реките и езерата како последица на метеоролошки појави (врнежи од дожд, топење на снег), потоа како резултат на рушење на брани, но и при прелевање на речни канали поради вештачки или природно изградени препреки на мостови од нанесени материјали (дрва, шут, смет, отпад), не прописно димензионирани мостови и хидротехнички објекти и друго, а сето тоа во одредени ситуации го доведува во прашање нормалното функционирање на инфраструктурните системи.

Поројните поплави се краткотрајни поплави со големи разорни последици и појава на човечки жртви. Се јавуваат како последица при појава на караткотрајни поројни врнежи со голем интензитет и голема количина на вода, кои паѓаат на релативно мали сливни подрачја во период од 15 минути до 6 часа. Најголем број на жртви насекаде низ светото се јавуваат како последица на овој вид на поплави, и статистички гледано најголем број од жртвите се деца, изнемоштени лица и лица во години.

Урбаните поплави се јавуваат во ситуација на појава на краткотрајни поројни интензивни врнежи, пред сè во услови на урбан хаос, неправилно изградени објекти и несоодветен систем за задржување на водите во горните делови од сливовите и регуларен систем за одведување на атмосферските води. Во многу ситуации, поплавите се јавуваат како последица на негрижа на градските и урбаните власти, кои не спроведуваат нормално функционирање и одржување на атмосферските и канализационите системи. Не се одржуваат редовно и не се чистат одводните шахти и канали после секој поголем дожд, а како голем проблем останува нередовната инспекција на објектите и нивните атмосферски испусти кои редовно завршуваат во канализационата мрежа. Законски од објектите не смее да се спроведува атмосферската вода директно во канализационата мрежа, т.е. забрането е олуците од објектите да се спроведуваат во канализационата мрежа за фекални и отпадни води.

Несоодветната дренажа на големи количини вода како последица на дожд со голем интензитет може да доведе до поплави и да нанесе голема материјална штета. Исто така, проблематични се оние места каде што не постои постојан речен тек. Во такви случаи, за кратко време може да дојде до ненадеен прилив на вода . Овие ситуации треба да се сфатат многу сериозно бидејќи можат да загрозат човечките животи, економските и индивидуалните добра, но и станбените и друг вид на инфраструктурни објекти. Бучните струи предизвикуваат агресивна ерозија на почвата и тоа ја прави областа многу поранлива. Значењето на овие метеоролошки феномени сè повеќе се изразува како што се зголемува урбанизацијата, односно узурпацијата на поројните текови и ако тие се третираат на несоодветен и непрофесионален начин, последиците ќе бидат неминовни.

За да се обезбеди заштита, зачувување и континуирано подобрување на режимот на водите, да се подобри состојбата на водните еколошки системи и еколошките системи зависни од вода и да се заштити и унапреди водната средина преку рационално користење на водите, прогресивно намалување на штетните испуштања и постепено елиминирање на емисиите на опасни супстанции, како и ублажување на последиците од штетното дејство на водите и од недостигот на вода треба соодветна имплементација на интегрираниот систем за управување со води. Во таа насока, се преземаат чекори за регулирање на правото на физичките и правните лица да користат води, да испуштаат отпадни води, односно да испуштаат и фрлаат материи и супстанции во површинските и подземни води, како и да вадат песок, чакал и камен од коритата и бреговите на површинските водни тела. Тоа треба во голема мера да придонесе за намалување на последиците од поплавите.

**4.5 Пожари**

Пожарите се редовни феномени кои се врзуваат за летниот период и се директно поврзани со екстремните метеоролошки услови. Повеќе метеоролошки параметри дејствуваат истовремено во „правење" неповолна комбинација која претставува потенцијален ризик за испади и неконтролирано (тешко контролирано) ширење на оган. Метеоролошки услови кои влијаат на пожарите се исклучително високите тропски температури, периодите на суша и силните ветрови. Одредени делови од нашата држава имаат голема предизпозиција да создадат услови за креирање на екстремно висок индекс на опасност од пожар особено во летниот период. Тоа се области со тревни површини и шумски комплекси. Токму затоа, од исклучителна важност е одговорното однесување и преземање на соодветни мерки против пожарите како користењето на самогасечки материјали, опремување со сензори кои во затворен простор реагираат на покачена температура со помош на користење на уреди кои распрскуваат, обезбедување на противпожарни патишта, обезбедување на локации каде е забрането користењето на отворен пламен, присуството на обучени пожарникари со опрема на местото каде се работи, а постои моментална опасност од пожар, обука на граѓаните и задолжително поставување на апарати за гаснење на пожар.

Од исклучителна важност е раното откривање на пожарите и нивно локализирање и гасење. Во оваа насока неопходно е покрај набљудувачи од јавните претпријатија и другите субјекти, треба да се користат и дронови, беспилотни летала, како и сензори и друг вид опрема за детектирање на пожарите.

**4.6Суши**

Сушата е природна појава, природна катастрофа што е главно поврзана со дефицитот на врнежи за еден пролонгиран период во однос на просекот врнежи во одредена област. Таа претставува сложен процес кој вклучува различни фактори за одредување на ризик и чувствителност. Во споредба со други природни катастрофи, како што се поплавите, сушата релативно бавно се развива и тешко е временски да се одреди нејзин почеток и крај. Затоа, не постои универзална дефиниција на суша. Последиците од сушата се рефлектираат во скоро сите аспекти на животот кај луѓето, растенијата и животните. Недостатокот на врнежи може да се случи во текот на неколку недели, месеци или години, што може да резултира со намалување на површинските и подземните води, добра или намалување на протокот на вода во реките и на нивото на водата во езерата предизвикувајќи хидролошки суша. Појавата на суши (седиментација и затоплување) во растителното производство се нарекува агрономска суша. Агрономската суша може да се појави во сите четири сезони и да има последици за водоснабдувањето. За време на сувата пролет, а со појавата ветрови може да се исуши горниот слој на почвата и културата да не може навремено да никне. Во текот на есента, недоволните врнежи го успоруваат развојот на зимските култури. Кога сушата негативно влијае на снабдувањето со вода со цел задоволување на човековите, економските и културните потреби, тогаш тоа е социо-економска суша.

Основната задача на современото земјоделско производство е да се постигне висок принос на култивирани растенија. Од една страна, земјоделскиот производител генерира профитабилно производство и профит, а од друга страна придонесува за зголемување на вкупниот фонд за храна, кој сè повеќе станува стратешка суровина на денешниот свет.

Во зависност од видот на сушата (метеоролошка суша, агрометеоролошка суша и хидролошката суша) имаме и различни видови на последици во однос на настанатите штети и претставуваат потенцијална закана за пожари на отворен простор.

**4.7 Екстремни температури на воздухот**

Екстремните температури на воздухот се однесуваат на продолжените студени или топли периоди што може да го загрозат здравјето и безбедноста на луѓето, да предизвикаат оштетување во снабдувањето со електрична енергија, комуникацијата, транспортот и системите за водоснабдување, инфраструктурата, имотот и животната средина, а можат да го нарушат и индустриското производство. Големи снежни оптоварувања во комбинација со периоди на екстремни температури на воздухот може да предизвикаат и проблеми во секојдневното функционирање на луѓето и одвивање на нормалниот живот.Тешкиот, густ и влажен снег често пати предизвикува и проблеми со напојувањето со електрична енергија и сл.

Секоја година, топлината го загрозува здравјето на многу луѓе, особено на постарите лица. Топлотни бранови претставуваат опасност за населението и предизвикуваат зголемена смртност. Некои земји во европскиот регион се соочуваат со екстремни термички бранови.

Екстремните температури на воздухот можат да предизвикаат здравствени проблеми и зголемен број на смртни случаи и затоа претставуваат јавен здравствен проблем. Се очекува дека затоплувањето предизвикано од климатските промени би можело да ја зголеми фреквенцијата на топлотните бранови. Особено ранливи групи на луѓе се малите деца, хроничните пациенти, постарите лица и луѓето кои работат на отворено.

Екстремните температури кои можат да претставуваат ризик за населението не се исти во сите делови од годината, поради чувствителноста на луѓето на температурните разлики. Граничните вредности за температурите кои можат да предизвикаат здравствени проблеми се причина и за појава на зголемена смртност на целата територија на земјата. Токму затоа е потребна сериозна анализа и преземање соодветни превентивни мерки во интерес на здравјето на луѓето и опстанокот на растителниот и животинскиот свет.

**4.8 Наноси од снег**

Снежните врнежи во комбинација со дожд и мраз се редовна појава во студениот период од годината, особено на повисоките места. Големите снежни врнежи, придружени со силен ветер, создаваат снег кој често го бликира нормалното функционирање на инфраструктурните системи.

Со развивање на систем кој ќе овозможи рано предупредување за можните наноси од снег, особено во урбаните средини каде има голем проток на луѓе, може да се влијае на намалување на последиците од потенцијалната опасност по нивната безбедност.

Со овој систем би се алармирало за снежните товари на покривите на станбените згради, деловните објекти, спортските сали, трговските центри и другите инфраструктурни објекти.

Воедно, би се развиле и активности од информативен карактер кои би биле наменети не само за сопствениците на имотот, туку и за граѓаните.

**4.9 Ветрови**

Во летниот период овој феномен е од големо значење за регионите кои имаат висок индекс на опасност од пожар. Ветрот со својата моќ може да го попречи и нормалното функционирање на инфраструктурните системи, посебно далноводите, патиштата и сл.

Ветровите во комбинација со снег можат значително да влијаат и врз формирањето на наноси на снег и на тој начин сериозно да го загрозат нормалното функционирање на инфраструктурните системи и да ги попречуваат редовните активности.

Циклоните се метеоролошки феномени кои имаат широк спектар на ефекти и влијание врз погодената област, предизвикувајќи обилни врнежи, силни ветрови, интензивни електрични празнења, итн. Екстремната циклонска активност може сериозно да влијае на погодената област како резултат на симултаната манифестација на различни метеоролошки феномени.

Карактеристики на атмосферските метеоролошки системи - антициклони се долготрајните суши, големиот дефицит на врнежи, брзото сушење на вегетацијата, долгите периоди со тропски температури – тропски бранови, индекс на опасност од пожар, итн.

Исто така, овие системи имаат две термички карактеристики, а тоа се формирањето на „езеро на ладен воздух" од басените и формирање на „приземна магла поради температурни инверзии" со екстремни температурни инверзии.

Овие карактеристики се од големо негативно значење за урбаните области. Кај овие метеоролошките состојби, состојбата на животната средина во урбаните средини и посебните микроклиматски својства каде што може да се формира температурната инверзија е сериозно нарушена и концентрациите на загадувачите честичките многу често ги надминуваат праговите на дозволени вредности со тоа што ја доведуваат состојбата на алармантно ниво. Во овие метеоролошки системи, во летниот период во урбани - делови на сливовите се формираат „острови на топол воздух" во која екстремно високи температури на воздухот се одржуваат на долг рок временски период (неколку дена по ред) со екстремно висок индекс на топлина.

**4.10 Загадување на воздухот**

Воздухот во Република Северна Македонија е алармантно загаден. На тоа укажуваат мерните станици кои речиси секојдневно регистрираат загадување кое е повеќекратно над дозволеното. Иако Законот за квалитет на амбиенталниот воздух е приспособен со строгите вредности од законодавството на Европската Унија, загадувањето на воздухот во Република Северна Македонија со години е над европскиот стандард.

Анализите, посебно на Светската банка, покажуваат дека високо индустријализираните центри како Скопје, Битола и Куманово (енергетика), Кавадарци и Тетово (металургија) и Миладиновци (рафинирање на сурова нафта) значајно придонесуваат за лошиот квалитет на воздухот. Како најчести загадувачи се посочени индустријата, старите возила, моторните горива во сообраќајот, како и греењето со дрва, јаглен, пластика и сл. Состојбата во зима особено се влошува поради непостоење на гасоводен систем, а домаќинствата најчесто се греат на дрва бидејќи тоа им е најевтино.

Владата на Република Северна Македонија мора да разработи стратегија за чист воздух во урбаните средини, преку воведување на строги стандарди за спречување на загадувањето, гасификација, користење на обновливи извори на енергија, субвенции на социјално загрозените граѓани за затоплување и сл.

Главен предизвик и натаму останува подигнувањето на свеста кај надлежните институции и кај граѓаните за потребата од преземање конкретни чекори кои ќе резултираат со трајни придобивки за квалитетот на амбиенталниот воздух. Секој треба да разбере каква штета нанесува загадениот воздух и на поединецот и на целата национална економија, кои се изворите на загадување и кои се трошоците за јавниот и приватниот сектор поради нив.

**4.11 Индустриски несреќи**

Во текот на деведесеттите години на минатиот век, поради војните во околината и економска блокада, беше забележано индустриско производство во постојан надолен тренд. Во овој период, а подоцна во текот на периодот на транзицијата, структурата на македонската економија значително се промени. Повеќето компании кои вршат дејност и редовни активности поврзани со опасни материи, транспорт и складирање предизвикуваат опасност за луѓето и животната средина. Големите пожари, експлозии на гасови и несреќи предизвикани од опасни супстанции во одредени околности, одеднаш и за многу кратко време можат да прераснат во друга катастрофа. Висината на штетата предизвикана од можните човечки жртви и бројот на повредени, зависи од многу фактори: интензитетот на штетата, бројот на вработени, густината на населението, силата на објектот, опасната материја, начинот на кој работи, итн. Со оглед на физичко-хемиските карактеристики на опасните супстанции и својствата кои можат да влијаат на здравјето на луѓето и животната средина, како и почитувањето на превентивните мерки (технички и административни), постојат реални можности за минимизирање на ризиците.

**4.12 Јонизирачко зрачење**

Јонизирачко зрачење (радијација) е она зрачење, коешто има доволно висока енергија да предизвика избивање на електрон од електронеутрален атом, со што врши јонизација. Јонизирачкото зрачење се среќава насекаде и тоа може да биде од различна природа. Постои природна радијација, на пример, космичкото зрачење и јонизирачкото зрачење од космогени радионуклиди. Јонизирачкото зрачење потекнува и од радиоактивни материјали кои постојат во земјината кора. Дури и човечкото тело содржи радионуклиди.

Освен од природното зрачење, јонизирачкото зрачење потекнува и од вештачки добиени радиоактивни извори, коишто се користат во медицината, индустријата, научните истражувања и др., како и од генераторите на зрачење, како што се рендген- апаратите, акцелераторите, циклотроните и сл.

Дирекцијата за радијациона сигурност е самостоен орган на државната управа чијашто мисија е воспоставување на систем на контрола над сите извори на јонизирачко зрачење како и обезбедување на безбедно и сигурно управување и постапување со радиоактивен /нуклеарен материјал и радиоактивен отпад со цел заштита од јонизирачко зрачење на населението, професионално изложените лица и животната средина.

Дирекцијата ја води постапката на пријавување, регистрација издавање на дозвола и контрола на изворите на јонизирачкото зрачење, ги утврдува интервентните нивоа и условите за радијациона заштита и сигурност, издава дозволи, презема интервенции во случај на вонредни настани, води Национален регистар на изворите на јонизирачкото зрачење и сл.

Дирекцијата има изработено „План за заштита на населението во случај на вонреден радијационен настан во Република Македонија“ со кој се уредува системот на подготвеност и одговор на државата во случај на споменатиот настан.

Согласно Планот воспоставувањето на подготвеноста за ефективен одговор при радијациони вонредни настани вклучени се повеќе министерства и институции како ЦУК, ДЗС, МЗ, МВР со граничната полиција, МЖСПП, МЗШВ, МО, ИЈЗ, МФ со Царинската управа.

Основа за воспоставување на соодветни системи на подготвеност за радијационен вонреден настан и планирање одговор на истиот претставува проценката на радијациони закани. Со оваа проценка се врши идентификување на објектите, односно дејностите и локациите каде постои веројатност за појава на вонреден радијационен настан.

Постои добра соработка преку потпишан Меморандум за соработка помеѓу Дирекцијата, МВР (гранична полиција ) и Царинската управа и изработена е СОП (стандардна оперативна процедура) за постапка при детекција на радиоактивен извор на граничните премини. Вработените на МВР (гранична полиција) и Царинската управа, се опремени со опрема за детектирање на радиоактивни извори (пејџери и мобилни инструменти за детекција), а на десет гранични премини се поставени статични панел-детектори (само гама), од кои сите не се во функција.

Дирекцијата за радијациона сигурност во соработка со НКЦГУ – Националниот координативен центар за гранично управување, Царинската управа и граничната полиција има изработено СОП (стандардни оперативни процедури) за постапување во случај на детектирање на зголемено зрачење на граничен премин и за истите спроведе и вежба со цел проверка на спремноста на секоја инволвирана страна.

**4.13 Радиоактивен отпад**

Радиоактивен отпад е материјал во која било физичка форма или остаток од активности поврзани со него, кој содржи или е контаминиран со радиоактивни материи и има активност или концентрации повисоки од нивото кое не подлежи на контрола и изложувањето на нивно зрачење не е исклучено со Законот за заштита од јонизирачко зрачење и радијациона сигурност и прописите донесени врз основа на истиот.

Правното лице е одговорно да ги презема мерките со кои се спречува радиоактивните отпадни материјали да предизвикуваат контаминација на животната средина над пропишаните граници, одржување на активноста и количеството на радиоактивниот отпад на најмалиот можен минимум преку соодветно ракување и деактивирање.

Начинот на ракување со отпадот, односно собирањето, чувањето, кондиционирањето, транспортирањето и одлагањето го пропишува Дирекцијата за радијациона сигурност преку соодветни подзаконски акти.

Радиоактивниот отпад се процесира (обработува) на начин што обезбедува сигурност на операциите при нормални услови, преземање на мерки за спречување на појава на инциденти или несреќи и преземање на чекори за ублажување на последиците доколку истите се случат.

Транспортирањето на радиоактивен отпад и искористените радиоактивни извори се врши согласно важечките прописи за транспорт на радиоактивен материјал и прописите за заштита од јонизирачко зрачење и радијациона сигурност.

За постројката за управување со радиоактивен отпад се обезбедува физичка заштита и безбедност од неовластен пристап на лица како и неовластено отстранување на радиоактивни материјали.

Во Република Северна Македонија нема изградено национален склад за радиоактивен отпад и истиот како искористени радиоактивни извори се чува во повеќе времени складилишта.

Складирањето и третманот на радиоактивниот отпад, мора да се одвива согласно високите стандарди и законските прописи, се со цел да се спречат негативни последици од истиот.

**4.14 Терористички напади**

Тероризмот е феномен со кој се соочува современиот свет. Со терористички акти се загрозуваат човечки животи и стабилноста и безбедноста на државата. Република Северна Македонија е вклучена во меѓународната „Коалиција против тероризмот“ и на овој план самостојно и со другите држави мора да дава активен придонес.

Имплементацијата на Националната стратегија на Република Северна Македонија за борба против тероризам (2018-2022 г.) е од клучно значење за да се превенира од можни терористички напади.

**4.15 Последици од мигрантската криза**

Практиките во светот покажуваат дека мигрантите, барателите на азил и бегалците често се соочуваат со специфични ограничувања на маргинализацијата. Тие можат да се борат секојдневно за пристап до соодветни услуги, ресурси и можности како резултат на фактори како што се ограничените јазични вештини и локално знаење, социјална и просторна изолација и недостатокот на доверба во членовите и институциите на нивните домаќинства. Поконкретно, тие можат да страдаат и поради нивните политички и културни ставови.

Овие фактори, исто така, имаат различни влијанија за нивната изложеност на опасности и пристап до самозаштита и опции за поддршка во случај на шокови и стресови од сите типови - а со тоа и со зголемување на нивната ранливост кон катастрофи.

Мигрантите претставуваат клучен елемент за одржливо и ефективно намалување на ризикот од катастрофи. Токму затоа е потребно воспоставување на институционална рамка која адекватно ги штити мигрантите и нивните права и зајакнување на структурите на заедницата, но и овозможување долгорочна безбедност и благосостојба.

За да се намали ранливоста поврзана со недовербата кон мигрантите и стравот од власта, институциите во земјата-домаќин треба соодветно да ги применуваат меѓународните конвенции и стандарди за имиграција.

За да се спречат последици од мигрантската криза, активностите треба да бидат насочени кон поврзување на луѓето едни со други, поголемо присуство, зајакнување на нивните капацитети и учество во јавното одлучување.Само на тој начин можат да се создадат сет на искуства, одговорности и наративи, а со тоа и подобрување на взаемна доверба и социјална кохезија.

Република Северна Македонија подготвува стратегија за справување со „мигрантска криза“ и организиран прифат и третман на мигрантите, но и заштита од неконтролиран прилив на мигранти. Во оваа насока неопходна е соработка и со соседните држави, ЕУ и ООН.

**4.16 Дејствување во услови на епидемии**

Епидемија е необично често појавување на некоја болест во една популација. Епидемични болести се меѓу другите колера, грип, тифус и чума. По правило секогаш се работи за заразни болести. Притоа, секој граѓанин има право на заштита од заразни болести и обврска да се заштити себеси и другите од заразување. Заштитата од заразни болести се остварува преку планирање, организирање, постојано следење на епидемиолошката состојба и спроведување на мерките пропишани со закон, како и надзор и контрола над спроведените мерки. Спроведувањето на мерките за заштита од заразните болести имаат приоритет во однос на спроведувањето на другите мерки за здравствена заштита, како и во однос на обезбедувањето на материјални и други средства. Мерките за заштита од заразни болести непосредно ги спроведуваат здравствените установи и здравствените работници, при што применуваат методи и средства согласно со најновите научно-медицински достигнувања.

Министерството надлежно за вршење на работите од областа на здравството го следи движењето на заразните болести и за тоа ги известува надлежните органи, донесува програми за заштита на населението од заразни болести, усогласува активности и одредува мерки за спроведување на програмите. Институтот за јавно здравје ја следи и проучува епидемиолошката состојба со заразните болести и за тоа редовно го информира Mинистерството. Центрите за јавно здравје ја следат епидемиолошката состојба со заразни болести на подрачјето за кое се основани и за состојбата го известува Институтот за јавно здравје.

Заштитата на населението од заразни болести опфаќа општи и посебни мерки за спречување на појавата, раното откривање, спречувањето на ширење и сузбивањето на заразните болести и на инфекциите. Општи мерки кои се спроведуваат за заштита од заразни болести се: 1) обезбедување безбедна вода за пиење и контрола над исправноста на водата и објектите за водоснабдување; 2) обезбедување санитарно-хигиенски и други услови во производството, подготвувањето, чувањето и прометот на храната; 3) отстранување на отпадни води и друг тврд и течен отпад на начин кој ќе оневозможи загадување на човековата околина (вода, земјиште, воздух); 4) вршење на превентивна дезинфекција, дезинсекција, дератизација, и други хигиенско-технички мерки на населени места и други јавни површини; 5) обезбедување санитарно-технички и хигиенски услови во јавни објекти: училишни и предучилишни установи, објекти за исхрана, објекти за водоснабдување, други јавни установи; 6) обезбедување хигиенски исправна вода во бањите, рекреативните базени, езера и други рекреативни објекти и природни лекувалишта и 7) обезбедување на превентивно - промотивни активности за унапредување на здравјето на населението.

Посебни мерки за заштита на населението од заразни болести се: 1) откривање на извори на зараза (заболени или носители) и поставување на етиолошка дијагноза; 2) пријавување на заразните болести; 3) епидемиолошки истражувања; 4) изолација, здравствен надзор, карантин, превoз и задолжително лекување; 5) имунопрофилакса и хемиопрофилакса; 6) дезинфекција, дезинсекција и дератизација; 7) спроведување на здравствено-хигиенски прегледи; 8) следење на интрахоспиталните инфекции и преземање мерки за нивно превенирање и 9) здравствена едукација.

На превенција од заразни болести мора да се даде приоритет и неопходно е многу поодговорно однесување од страна на институциите и граѓаните.

1. **Предупредување при можни катастрофи (конкретизација на обврските)**

**5.1 Систем за тревожење и негово надоградување**

Системот за тревожење се користи за да се опише обезбедувањето на информации за нова опасност што овозможува однапред да се преземе акција за намалување на ризикот. Постојат системи за тревожење за природни геофизички и биолошки опасности, комплексни социо-политички итни случаи, индустриски опасности и здравствени ризици итн.

Системот за тревожење е главен елемент за намалување на ризикот од катастрофи. Раното дејство честопати може да ја спречи опасноста од губење на животот и економските и материјалните влијанија. За да бидат ефективни и одржливи мерките кои се преземаат, тие мора активно да ги вклучат заедниците кои се подложни на ризик.

Практичната акција треба да е насочена кон повеќе области:

• Развивање на системи за тревожење кои можат да бидат управувани од локалните заедници и да имаат долгорочна одржливост вградени во нивниот дизајн и работа, при што вакви системи треба да развиваат и самите компании.

• Демонстрирање и промовирање на мерки за ублажување на катастрофи во заедницата, вклучувајќи обука и подигнување на свеста за природни непогоди и ризик

• Градење капацитет на заедниците да развиваат системи за тревожење и истите да бидат во функција на намалување последиците од катастрофи

Комплетен и ефикасен систем за тревожење поддржува четири главни функции: анализа на ризик, следење и предупредување; дисеминација и комуникација; и способност за одговор.

Анализата на ризикот подразбира и проучување на факторите кои укажуваат на катастрофа која е неизбежна, како и на методите кои се користат за откривање на овие фактори. Дисеминацијата и комуникацијата се однесуваат на пренесување на информациите за ризик и предупредувања за да дојдат до оние кои се во опасност на начин кој е јасен и разбирлив. Конечно, соодветна способност за одговор бара изградбата на план за одговор на национално ниво, тестирање на планот и промоција на подготвеноста за да се осигура дека луѓето знаат како да одговорат на предупредувањата.

Во оваа насока неопходна е обнова на целокупниот систем за тревожење, негова функционалност и модернизација, со вклучување на современите методи на комуникација, преку користење на телефоните, интернетот, социјалните мрежи и сл.

**5.2 Информирање на надлежните институции**

Владата, државните административни органи, бизнис секторот и другите државни органи, како и општините треба да обезбедат претходна подготовка на итни операции и други мерки за постапување во случај на вонредна ситуација предизвикана од катастрофа.

На многу места, исклучителните временски феномени од последниве години резултираа со големи нарушувања на нормалните функции на општеството. За да се контролираат овие ситуации, потребно е да се прибегне кон мерките наведени во плановите за вонредни состојби.

Со постоење на систем за рано предупредување за катастрофи предизвикани од природни непогоди неопходно е собирање на информации кои подоцна би ги анализирале експерти вработени во различни институции. Тие би ги обработувале информациите и би издавале предупредувања за катастрофи предизвикани од природни опасности кои го загрозуваат животот на луѓето, инфраструктурата и функционирањето на економијата.

Во оваа насока се развиваат два проекти: единствениот европски број за итни повици Е-112 и имплементација на следната генерација на Системот за управување со инциденти (NGICS – Next Generation Incident Command System – NATO SPS Project)

**5.3 Информирање на граѓаните**

Навременото информирање на граѓаните е круцијално за намалување на жртвите и штетите на имотот од катастрофи. Ова прашање е од приоритетна важност и обврска на сите субјекти на системот за заштита .

Во таа насока, од исклучителна важност е воспоставување на кризен портал за граѓаните кој ќе дистрибуира информации доставени од државните институции, граѓаните и невладините организации, но и медиумите. Во нормални услови, порталот ќе им понуди на граѓаните основни информации и инструкции што треба да се следат во криза. Дополнително, порталот ќе има линкови со повеќе детални информации кои се наоѓаат на веб-страниците на надлежните органи. Во време на криза, веб-страницата ќе содржи интерактивни делови преку кои граѓаните и невладините организации би можеле да обезбедат дополнителни информации до властите и да добијат информации објавени од страна на властите.

Последните анализи на системот за превенција покажуваат дека тој е застарен и нефункционален, поради што неопходно е да се пристапи кон изградба на нов, современ систем за информирање на граѓаните за можни катастрофи и давање на насоки за постапување во такви ситуации.

**5.4 Имплементација на системот Е-112**

Единствениот телефонски број Е-112, претставува интегриран систем, каде граѓаните и другите субјекти на системот за справување со кризи можат да се јават и да интервенираат за пожар или друг вид на кризен настан, да побараат здравствена помош или помош од полиција, како и да се информираат за можни или веќе настанати катастрофи.

Бројот 112 претставува заеднички и единствен телефонски број за итни случаи за сите 28 земји членки на Европската унија и други држави. Заедничкиот европски број 112, покрај во земјите членки на ЕУ е имплементиран и во Албанија, Хрватска, Црна Гора, Србија, Турција, Норвешка, Швајцарија и сл. Повикот кон овој број е бесплатен и достапен на фиксна и мобилна телефонија (во некои земји и кога телефонот е заклучен, а дури и кога нема СИМ- картичка). Бројот 112 е најчесто достапен во државите заедно со другите броеви кои традиционално се користат за пристап до службите за итни случаи со цел да се овозможен лесен, едноставен и повеќестран пристап до нив.

Единсветниот број за сите европски земји е воведен со цел да биде лесен за памтење и граѓаните да можат да го користат во која било држава во итни случаи. Со употребата на 112 се избегнува потребата од учење на различни национални броеви, а и потребата од помнење на различни броеви за различна намена во една земја, кои за граѓаните можат да бидат збунувачки, опасни, а некогаш и фатални во итни случаи.

Со Е112 се предвидува телекомуникацискиот оператор да ги пренесе информациите за локацијата на лицето кое се јавува до центарот за итни повици за да може веднаш да се пронајде и реагира. Затоа е потребна посебна координација меѓу операторите за електронски комуникации и службите/органите за итни случаи кои одговараат на повикот. (Директивите на ЕУ за Е112 (2003) бараат мобилните телефонски мрежи да обезбедат служби за итни случаи кои ќе обезбедуваат информации за локацијата на мобилниот повик.)

Бројот 112 во Европската унија се управува и финансира од страна на секоја земја членка, која исто така одлучува за организирањето на центрите за итни повици. Овие начела се усвоени и обврзувачки и за земјите кандидати за членство во ЕУ (и за членките на Договорот за ЕЕА) меѓу кои е и Република Северна Македонија. Во рамките на законската регулатива и почитувајќи ги техничките стандарди на Европската Унија, Северна Македонија треба да го имплементира системот во најкус можен рок.

Владата на РСМ во 2009 година усвои Физибилити студија за организација и функционирање на Е-112 во Република Македонија, со стандардите кои треба да бидат исполнети и фазите за имплементација. Во 2010 формираше и Надзорен одбор за супревизија и следење на напредокот на имплементацијата на системот. Во 2016 година е извршена ревизија на физибилити студијата поради долгиот временски период кој е поминат (донација од Владата на Република Словенија - Центар за меѓународна соработка), а во 2017 година е направен и превод на ревизијата (помогнат од канцеларијата на Европската комисија во Скопје).

Имплементацијата на Е-112 е врвен приоритет на Владата на Република Северна Македонија, надлежните министерства и други инсистуции одговорни за управување со кризи, заштита и спасување.

**5.5 Справување со лажните вести и сајбер нападите**

Во терминот „лажни вести", граѓаните препознаваат постови кои се објавуваат во социјалните медиуми.

Пропагандата и лажните вести постојат со векови, но интернетот не смее да се злоупотребува за преку него да се шират лаги и дезинформации.

Алатките и услугите за „промоција“ преку социјалните медиуми се лесно достапни и без ограничување. Луѓето трошат повеќе време на овие сајтови како начин да ги добијат најновите вести и информации,

Владите треба да изградат систем за препознавање на лажните вести и систем за соодветна реакција и информирање на граѓаните.

Лажните вести се феномени на 21 век кои можат да бидат од разни области и да имаат разни цели кои треба да ги постигнат. Меѓутоа, лажни вести во оваа област можат да предизвикаат тешки последици доколку реакцијата е панична, непромислена и сл. Затоа, потребен е сериозен пристап кон оваа појава каде клучна улога имаат и медиумите, ваквите „информации“ да ги проверуваат пред да ги објават.

**6. Поставеност на системот за управување со кризи, заштита и спасување**

**6.1 Обврски на субјектите на системот**

Ефикасноста на системот за намалување на ризиците од катастрофи е суштината на националните платформи за намалување на ризици од катастрофи. Само добро организирани институции, со конкретно дефинирани обврски и подготвеност на институциите, се гаранција за успешното превенирање, рано предупредувње и намалување на последиците од катастрофи.

Сите државни институции, јавните претпријатија, компаниите и другите субјекти имаат законски и општествени обврски во дејствувањето, но неопходно е овој систем постојано да се развива и надоградува.

**6.2 Менаџмент на кризи**

Со Уставот и законите се дефинирани обврските на институциите кои ги менаџираат кризите, предизвикани од природни или друг вид на катастрофи.

Клучна улога во менаџирање на кризи има Управувачкиот комитет, кој подготвува предлози за активирање на системот за кризи, а одлуките ги утврдува или усвојува Владата на Република Северна Македонија, Собранието на Република Северна Македонија или Претседателот на Република Северна Македонија.

Во наредниот период треба да се преиспита целокупниот механизам за менаџирање со кризи, како и потребата од предвидување на посебен оддел за менаџирање со кризи, како дел од целокупниот систем за кризи и негово вклучување во изградбата на поефикасен и функционален систем за управување со кризи, заштита и спасување.

**6. 3 Центар за управување со кризи**

Улогата на Центарот за управување со кризи е определена со Законот за управување со кризи (Сл. весник на РМ бр. 29/2005 и Сл. весник на РМ бр.36/2011) според кој Центарот ги врши работите што се однесуваат на обезбедување континуитет во меѓуресорската и меѓународната соработка, консултации и координација во управувањето со кризи; изработување и ажурирање на единствена процена од сите ризици и опасности кои можат да ја загрозат безбедноста на Републиката; предлагање мерки и активности за разрешување на кризи и кризна состојба и врши и други работи утврдени со закон, воедно е и носител на вкупната поддршка (стручна, организациска, административна и друга) на Управувачкиот комитет и Групата за процена, како Владини тела кои управуваат со системот за управување со кризи.

Специфичноста во извршувањето на задачите и обврските на ЦУК, се состои во остварување на постојана комуникација и координација со сите органи на државната управа, органите на државната власт, Армијата на Република Македонија, силите за заштита и спасување, органите на општините и градот Скопје, јавните претпријатија, јавните установи и служби, научните институции, трговските друштва од посебен интерес, граѓаните, здруженијата на граѓани, Црвениот крст на РМ, средствата за јавно информирање, како и со претставниците на меѓународните хуманитарни организации и институции од други држави во чија надлежност се работите поврзани со превенција и рано предупрадување за различни ризици и опасности, како и справување и надминување на последиците од настанатитe несреќи и катастрофи.

**6.4 Дирекција за заштита и спасување**

Со донесувањето на Законот за заштита и спасување се формира посебен државен орган, Дирекција за заштита и спасување и се уреди системот за заштита и спасување во Р. Северна Македонија.

Дирекцијата за заштита и спасување ја следи и анализира состојбата во областа на заштитата и спасувањето, а предлага и мерки за подобрување на состојбата и насочување на развојот на системот за заштита и спасување, како и следење и анализа на состојбите. Воедно, ја координира и работата на сите институции, води на единствена база на податоци за оперативни сили, организирање и изведување на вежби на учесници во системот за заштита и спасување, извршување на превентивни и оперативни активности,спроведување на мерките, едукација на граѓаните и надзор на спроведувањето на заштитата и спасувањето. Дополнително, Дирекцијата за заштита и спасување врши контрола во поглед на функционирањето и опремувањето на единиците што припаѓаат на локалната самоуправа за да се зачува целокупноста на системот за заштита и спасување.

Основните функции и надлежности на заштитата и спасувањето се однесуваат на планирање, организирање и спроведување на мерките кои се однесуваат на заштита и спасување на луѓето, животната средина, материјалните добра, природните богатства, животинскиот и растителниот свет и културното богатство од природни непогоди, епидемии, епизотии, епифитотии и други несреќи. Заштитата и спасувањето во Републиката, ги организираат и спроведуваат државните органи, органите на државната управа, органите на единиците на локалната самоуправа (општините и градот Скопје), јавните претпријатија, јавните установи и служби, трговски друштва, здруженија на граѓани, граѓаните и силите за заштита и спасување, на начин уреден со Законот за заштита и спасување и другите прописи донесени врз основа на овој закон.

**6.5 Министерство за одбрана**

Министерството за одбрана, посебно Армијата на Република Северна Македонија игра значајна улога во превенција и справување на последиците од катастрофи.

Министерството за одбрана претставува значајна државна институција во системот за управување со кризи, односно учествува во превенирање, рано предупредување и справување со кризи кои претставуваат ризик за добрата, здравјето и животот на луѓето и животните, а се настанати од природни непогоди, епидемии и други ризици и опасности кои директно го загрозуваат уставниот поредок и безбедноста на Република Северна Македонија или на дел од неа.

Министерството за одбрана во превенцијата и намалувањето на ризици од несреќи и катастрофи, придонесува и учествува согласно позитивните прописи, а своите мерки и активности ги спроведува преку повеќе документи и плански активности и во содејство со другите институции од системот за управување со кризи. Министерството за одбрана надлежностите во делот на намалувањето на ризици од несреќи и катастрофи ги црпи од Законот за одбрана, Законот за управување со кризи и Законот за заштита и спасување.

Согласно Законот за одбрана, Министерството за одбрана и Армијата на Република Македонија организираат подготовки за справување со кризи како поддршка на Системот за управување со кризи на Република Северна Македонија.

Министерството за одбрана и АРСМ располагаат со професионален (со искуство, едуциран, обучен) кадар, подготвен да одговори на обврските од делот на превенцијата, раното предупредување и справување со кризни сосотојби;

Според анализите, Министерството за одбрана и АРСМ сугерираат воспоставување единствен команден систем (Incident Command System) при конкретно постапување, за да се избегне некоординирано дејствување и да се извлече оптимумот при конкретна акција.

**6.6 Армија на Република Северна Македонија**

Армијата на Република Северна Македонија е гарант на територијалниот интегритет и независноста на Република Северна Македонија.

АРСМ врши: подготовка на конвенционалните копнени и воздухопловни сили, поддршка на силите на МВР во справување со закани, ризици и опасности по безбедноста на Републиката, поддршка на органите на државната власт и единиците на локалната самоуправа, асистенција на сигурноста на цивилните структури во однос на асистенција во случаj на природни катастрофи и во зачувување на виталната инфраструктура како земјотреси, пожари, поплави и останати кризни ситуации како на пример снадбување со храна на населението во планинските изолирани региони во зимскиот период, изведување на инженерски работи во регулирање на речните корита, пошумување, како и други сложени задачи и обврски согласно Уставот и законите на Република Северна Македонија.

Вклучувањето на Армијата на Република Северна Македонија во кризни ситуации се одвива преку процес кој е доста сложен и може да го забави активирањето. Затоа се неопходни и законски, но и уставни промени. Промените се неопходни за да го поедностават процесот на активирање и вклучување на Армијата на Република Северна Македонија во системот за кризи.

**6.7 Министерство за внатрешни работи**

Министерството за внатрешни работи располага со ресурси за брзо вклучување и ефикасно дејствување во услови на катастрофи. МВР има развиен систем за комуникација, ресурси низ целата држава, превозни и друг вид на технички средства, како и стручен кадар за дејствување во услови на криза, односно катастрофа.

Министерството за внатрешни работи во услови на кризна состојба ги извршува следните задачи:

* Презема мерки и активности за борба против меѓународниот, урбаниот тероризам и потешки форми на организиран криминал како што се киднапирања, уцени, атентати, убиства, напади врз луѓето и нивната сопственост,
* Презема мерки и активности поврзани со елементарни и други непогоди, техничко- технолошки катастрофи, епидемии и други заболувања кај луѓето и животните,
* Врши обезбедување на државната граница во услови на кризна состојба,
* Воспоставува нарушен јавен ред и мир во случаи кога истиот е нарушен во поголем обем со индиции да прерасне во граѓански немири и
* Врши вонредно и зајакнато обезбедување на објекти од значење за безбедност на Републиката, дипломатско-конзуларните претставништва на меѓународните организации, плитички самити и конференции на високо ниво.

**6.8 Управа за хидрометеоролошки работи**

УХМР е орган кој извршува функции определени со Законот за хидрометеоролошка дејност (Сл. весник на РМ бр. 103/08). Во делокругот на надлежностите на Управата спаѓа вршење на метеоролошки и хидролошки работи кои опфаќаат активности поврзани со развојот и функционирањето на метеоролошкото и хидролошкото бдеење, истражување на атмосферата, почвата и водните ресурси, противградна одбрана и работите на примена на метеорологијата и хидрологијата. Исто така, Управата ги извршува и меѓународните обврски на Република Северна Македонија во областа на метеорологијата, хидрологијата, следењето на квалитетот на водите и го координира нивното извршување.

Во рамките на нивните овластувања и надлежности спаѓа и функционирање и развој на хидрометеоролошко бдеење, истражување и примена во  
областа на хидрометеоролошката дејност, воспоставување на ефикасен систем за прогноза и рана најава на временски и хидролошки непогоди и развивање на квалитетен хидрометеоролошки информативен систем наменет за давање прецизни информации и услуги за времето, климата, водите и природната средина за сите сектори во државата, медиумите, јавноста, невладините организации и приватниот сектор со цел заштита на луѓето и материјалните добра и економски бенефит на општеството.

**6.9 Институт за земјотресно инженерство и инженерска сеизмологија**

Институтот за земјотресно инженерство и инженерска сеизмологија во Скопје е научен инстутот од исклучителна важност за превенција и рано предупредување, кој врши:

* истражување на појавите на земјотресите и нивните манифестации на тлото и последиците кои ги предизвикуваат на градежните објекти, инфраструктурните системи, машинската и електроопремата;
* проучување на ризиците од другите природни и технолошки опасности;
* развивање и усовршување на методите за менаџмент на природните и технолошките катастрофи;
* проучување на појавите на климатските промени;
* изведување комплексни и комбинирани истражувања во областа на инженерската сеизмологија, земјотресното инженерство, геологијата, геофизиката, геотектониката, конструктивното инженерство и информатиката;
* развивање и усовршување на системите на конструкции и опрема за проектирање и градење на објекти во сеизмички услови;
* изведување истражувања и развој на нови материјали;
* развивање на методи и опрема за изведување на експериментални истражувања на материјали, елементи, модели, опрема и готови конструкции;
* укажување на стручна помош и учество при сите видови на планирање, проектирање и отстанување на последиците од катастрофалните земјотреси и други видови природни и технолошки катастрофи;
* учество во изработка на документација за конструктивно проектирање;
* изработка и учество во изработка на техничка регулатива, стандарди и упатства од својата област и блиските до неа области;
* испитување и атестирање на опрема, материјали и конструкции за земјотресни и други динамички дејства;
* давање експертски мислења и изработка на експертизи;
* заведување стручни и научни истражувања од својата и сродни области за зачувување на околината.

Приоритетите на Институтот за земјотресно инженерство и инженерска сеизмологија се фокусирани на:

* прибирање на податоци и изработка на модел на изложеност, како основен предуслов за изработка на модел за следење на ризикот на национално ниво;
* национален модел за ризик од земјотреси, но и од други природни и технолошки опасности;
* дефинирање, проектирање и изработка на информационен систем за брза и стандардна проценка на штети и загуби после појава на силни земјотреси;
* изработка на Програма за зголемување на јавната свест и подготвеност на населението во случај на земјотреси и други природни и технолошки катастрофи;
* изработка на национални анекси за национално дефинирани параметри како прилог кон новите европски прописи во градежништвото кои наскоро ќе бидат дел од националното законодавство;
* тренинг и обука на проектанти и инженери за имплементација на европските прописи во градежната пракса и обезбедување на повисоко ниво на сеизмичка сигурност;

Дејностите кои ги врши Институтот за земјотресно инженерство и инженерска сеизмологија се од стратешки интерес за заштитата на населението и материјалните добра на Република Северна Македонија од природни и технолшки катастрофи. Во таа насока, неопходно е да се градат законски механизми и култура за имплементација на стандардите кои ги дефинира овој институт.

**6.10 Министерство за здравство и здравствени установи**

Министерството за здравство и во целина здравствениот систем имаат важна улога во намалувањето на последиците од катастрофи. Обврските се дефинирани во повеќе закони, како и во стратешките документи сврзани со јакнење на отпорноста при кризни ситуации, епидемии, пандемии и сл.

Министерството за здравство е надлежно за координирање на работите кои се однесуваат на подготовките и одговорот при катастрофи, формира и организира територијални здравствени установи, ги води работите за организирање и функционирање на хеликоптерската служба за итна медицинска помош и спасување, изработува елаборати за вежбовни активности и се грижи за добивање на донации и хуманитарна помош.

Главни приоритети при катастрофи се да се обезбедат услови за привремено сместување, обезбедување на здрава вода, храна и лекови, односно пружање на соодветна медицинска заштита.

Неопходно е да се зајакне отпорноста на националиот здравствен систем преку интегрирање на управувањето со ризици од катастрофи во примарната, секундарната и терцијарната здравствена заштита, особено на локално ниво.

Да се развие капацитетот на здравствените работници за разбирање на ризиците од катастрофи и примена и спроведување на соодветен пристап за намалување на ризиците во здравството.

Да се спроведат тренинзи и обука за реакција на медицинските тимови при катастрофи, како и обука на населението преку здравствени пограми во соработка со другите сектори.

Да се зајакнат инклузивните политики кои ги вклучуваат сите категории на граѓани, за пристап до основните здравствени услуги, вклучувајќи ги мајките – родилки, новороденчињата, детстка заштита, лицата со посебни потреби и повозрасните граѓани.

Да се зајакне соработката на здравствените установи и други релевантни субјекти со цел да се унапреди капацитетот на државата за намалување на ризиците од катастрофи на полето на здравството, со почитување на меѓународните здравствени регулативи и градење на отпорен здравствен систем.

Да се промовира отпорноста на критичната инфраструктура, особено на водоводната инфраструктура, патната и телекомуникациската инфраструктура, образовните институции, болници и други здравствени установи, со цел да се осигура нивната безбедност, ефективност и оперативност за време на и по катастрофа, како едни од најзначајните единици кои спасуваат животи.

**6.11 Територијални противпожарни единици**

Териториторијалните противпожарни единици се најбројната, најорганизираната и технички опремена сила за дејствување во услови на катастрофи.

Овие едници неопходно е функционално да се интегрираат во системот за кризи, да се модернизираат, технички да се опремат и кадровски да се зајакнат.

Заради гаснење на пожари, спасување на животот на граѓаните и заштита на имотот загрозени од пожари и експлозии, укажување на техничка помош при незгоди и опасни ситуации, како и извршување на други работи при несреќи и непогоди, се формираат противпожарни единици.

Територијални противпожарни единици формираат градот Скопје и општините: Битола, Велес, Гевгелија, Гостивар, Кочани, Куманово, Охрид, Прилеп, Струмица, Тетово, Штип, Ресен, Кавадарци, Валандово, Дебар, Берово, Виница, Делчево, Крива Паланка, Кратово, Струга, Кичево, Крушево, Македонски Брод, Радовиш, Свети Николе, Пробиштип, Демир Хисар и Неготино.

Територијалните противпожарни единици неопходно е кадровски да се екипираат, технички да се изменаџираат и функционално да се вклопат во системот за управување со кризи, заштита и спасување.

**6.12 Единици на локална самоуправа и отпорност на градовите**

**6.12.1 Единици на локална самоуправа**

Единиците на локалната самоуправа имаат клучна улога во градењето на систем за јакнење на отпорноста и намалување на ризиците од катастрофи.

Влијанието и ударот од катастрофите се чуствува најмногу на локално ниво, но и придобивките од успешните политики за намалување на ризици од катастрофи најмногу се ефектуираат на локално ниво. Таргет Е од Рамката за акција од Сендаи повикува на зголемување на бројот на земји со локални стратегии до 2020 година и децентрализација на активностите за намалување на ризици од катастрофи на локално ниво.

Потребно е да се охрабрат локалните власти да работат на намалувањето на ризиците од катастрофи, бидејќи опасностите имаат локални, специфични карактеристики за кои се потребни специфични и посебни мерки и активности, а се препорачува и развивање на механизам за следење, периодично оценување и јавно известување за напредокот на локалните стратегии и планови за јакнење на отпорноста од катастрофи.

Неопходно е процените и плановите за дејствување во услови на катастрофа да се надоградуваат и да се разработуваат практично. Општините при локалниот развој и носењето и реализацијата на генералниот и деталните урбанистички планови, да применуваат стандарди за превенција и намалување на последиците од катастрофи.

Потребно е да се направи проценка на техничкиот, финансискиот и административниот капацитет на општините за управување со ризиците, да се зајакне капацитетот на локалните власти за евакуација на населението кое живее во подрачја кои се најизложени на катастрофи, да се спроведе обука и едукација за употреба на земјиштето и стандардите за градба подготвена соодветно и според јазичните и кулуролошките карактеристики во различните општини и сл.

Се препорачува да се поддржи соработката и заедничкото меѓусебно учење на локалните власти и општините за намалувањето на ризици од катастрофи.

Во суштина, единиците на локалната самоуправа треба да ги имплементираат највисоките стандарди за јакнење на отпорноста од катастрофи, да ги разработуваат и практично проверуваат предвидените активности и мерки, се со цел да се обезбедат стандарди и услови за намалување на последиците при природни катастрофи и друг вид на кризи.

**6.12.2 Отпорност на градовите**

Градовите се соочуваат со голем број предизвици во 21. век. Ефектите предизвикани од климатските промени, зголеменото мигрантско влијание, несоодветната инфраструктура и сајбер нападите нè обврзуваат да се адаптираме, трансформираме и да бидеме подготвени како за очекуваното, така и за можни кризи, катастрофи и сл.

Градовите и натаму се загрозни од земјотреси, поплави, терористички напади, епидемии и сл.

Заради сето тоа, неопходна е стратегија за отпорност на градовите. Градовите треба да ја јакнат отпорноста од можни „напади“ предизвикани од природни катастрофи, но и од друг вид на можни кризи (терористички напади и сл.)

**6.13 Mедиумите во процесот на намалувањето на ризици од катастрофи**

На национално, регионално и локално ниво потребно е да се подигне степенот на свесност и информираност на граѓаните за намалувањето на ризици од катастрофи преку кампањи на традиционалните и социјалните медиуми, таргетирајќи различни групи.

Потребно е да се развијат и практикуваат регионални, национални и локални кампањи како инструмент за подигнување на јавната свест по пример на добри пракси на други земји, со цел да се промовира култура на спречување и превенирање на катастрофите преку одговорно граѓанство и разбирање на ризиците од катастрофи. Потребно е да се поттикнат сите засегнати јавни и приватни актери активно да се вклучат во вакви иницијативи со цел взаемно учење и размена на искуства. Се препорачува спроведување на координирани кампањи од страна на националните институции и локалните единици, со активна поддршка на локалните самоуправи за навремено известување на населението за ризиците.

Медиумите треба да преземат активна и инклузивна улога во подигнувањето на јавната свест преку ширење и споделување на точни и навремени информации за опасности од можни катастрофи, на едноставен и транспарентен начин, лесен за разбирање и пристапен за пошироката јавност. Во тесна соработка со националните и локалните власти, потребно е да се развијат комуникациски политики за да се пристапи кон рано предупредување и преку соодветни заштитни мерки да се избегне губење на човечки животи и поголема материјална штета.

Преку вакви одржливи кампањи за јавна едукација и јавни консултации на сите нивоа во општеството, граѓаните ќе може полесно да ги разберат и да реагираат на потенцијалните опасности и закани.

1. **14 Граѓанскиот сектор во процесот на намалувањето на ризици од катастрофи**

Потребно е невладините организации, граѓанските здруженија, религиозните групи, волонтерските организации, самите граѓани и други субјекти да се вклучат во процесите кои ќе им помогнат на граѓаните да ја разберат потребата и важноста од превенција и брза реакција за справување со катастрофи.

За таа цел, преку обуки, симулации, менторство и организирање на настани за размена на искуства и знаења, граѓанскиот сектор треба дирекно да партиципира во стратешкото планирање за намалување на последиците од катастрофи.

Граѓанскиот сектор треба да понуди и да инсистира на соработка и да настојува владините и локалните институции да креираат соодветни и спороводливи национални и локални политики. Невладините и другите организации треба да послужат како посредник помеѓу граѓаните и власта и да поттикнат вклучување и учество на сите засегнати субјекти.

Потребно е да се развијат програми за сервис на граѓаните кои ќе ги адресираат потребите на различни целни групи, а особен акцент да се стави на маргинаризиланите и ранливите групи како најзагрозена категорија.

Невладините и другите организации треба да се во координација со други сродни субјекти од регионот и пошироко кои покриваат одредени области или географски подрачја, за решавање на заедничките проблеми преку размена на информации и искуства.

Во превенирањето и намалувањето на ризиците од катастрофи невладиниот сектор има клучна улога со брза реакција, прилагодување на настанатата состојба и давање на прва помош во загрозените подрачја, пред сè за обезбедување на граѓаните со храна, вода, лекови, потоа нивна евакуација на безбедна локација и сл.

**6.14.1 Црвен крст на Република Северна Македонија**

Активности на планот на подготвеност и дејствување при катастрофи се бележат уште од формирањето на Црвен крст на Македонија во 1945 година. За сето ова време редовна појава беа помали земјотреси, поплави, пожари, завеани села, лавини, сообраќајни несреќи и др., во кој активно беа вклучени вработени и волонтери на Црвениот крст на Република Македонија. Целта е подготвеност за дејствување во катастрофи, со цел да се ублажат последиците кај ранливото население од: земјотреси, поплави, пожари, лизгање на земјишта, лавини, техничко-технолошки хаварии, воени конфликти и др.

Црвениот крст врши обезбедување помош и услуги за ранливото население погодено од катастрофа, следејќи ги принципите на движењето на Црвениот крст, Законот за Црвен крст на РСМ, Договорите со Центарот за управување со кризи на РСМ, Дирекцијата за заштита и спасување на РСМ и Локалната самоуправа.

Задачите на одделот за подготвеност и дејствување при катастрофи се:

* организирано собирање на помош во случај на катастрофи;
* дистрибуција на хуманитарна помош;
* организирање на единици за одговор при катастрофи и упатување на меѓународни мисии;
* едукација на неселението за самозаштита и заштита во случај на катастрофа;
* соработка со државни органи и НВО во земјата и странство;
* проценка на загрозеност на територијата на државата;
* изготвува апел за хуманитарна помош;
* мониторинг на терен;
* одржување на базата со податоци за можни ризици и капацитети;
* организација на семинари, курсеви, тренинзи и вежби од областа на катастрофите на ниво на РМ;
* изготвување на планови за дејствување во случај на катастрофи;
* менаџирање со кампови;

Црвениот крст, но и другите невладини организации се од исклучителна важност за превенирање и намалување на последиците од катастрофи и друг вид на кризи

**6.15 Јавни претпријатија и компании (приватен сектор)**

Многу јавни претпријатија извршуваат работи од витално значење за граѓаните, поради што морат да ги јакнат капацитетите за превенција и намалување на последиците при катастрофи.

Јавниот сектор мора да соработува и со привантиот сектор, да вложуваат во отпорноста од катастрофи. Компаниите треба да се мотивираат да инвестират во јакнење на отпорноста преку имплементација на станарди посепно при изградба на детски установи, училишта, спортски објекти, болници, станбени згради и други инфраструктурни објекти.

Јавно приватно партнерство е со огромни предности, но мора да се дефинираат и обврските за намалување на ризиците од катастрофи.

Инвестицииите се од суштинско значење и за зајакнување на економската, социјалната, здравствената и културолошката отпосност на граѓаните и општеството во целина. Инвестициите се двигатели на иновациите и развојот и преку почитување на високи стандарди во јакнење на отпорноста се спасуваат животи, се намалуваат материјалните штети во урбаните и руралните средини и финансиските последици од катастрофите.

**6.16 Отпорност на граѓаните**

Целокупниот систем за кризи и сите реформи мораат да бидат фокусирани на информирање на граѓаните за последиците од катастрофи, нивно активирање за зголемување на стандардите за отпорност од катастрофи, нивно запознавање и едукација како да постапуваат пред и за време на катастрофа или сублимирано зајакнување на отпорноста на граѓаните при катастрофи.

Обврските на граѓаните се дефинирани со закони, но приоритет мора да се даде на нивното оспособување за дејствување пред и за време на катастрофи.

Во градењето на стратегиите и мерките, приоритет мора да се даде на ранливите категории на лица (лица со посебни потреби, болни, стари лица, деца итн.)

**7. Меѓународна соработка**

Република Северна Македонија и натаму мора да ја продлабочува соработката со соседните држави, на регионално и пошироко ниво. Како дел од НАТО и кандидат за членство во Европската Унија, Република Северна Македонија неопходно е да ги имплементира највисоките стандарди за јакнење на отпорноста од катастрофи, да бара, но и да нуди помош при катастрофи, да го следи технолошкиот развој, технички да ги модернизира субјектите на системот за кризи и да партиципира на меѓународните и регионалните собири.

**8. Реформи во системот**

Во Република Северна Македонија е воспоставен систем за управување со кризи, заштита и спасување, кој врз основа на законската рамка и преку надлежностите утврдени со оваа рамка, ја остварува основната улога во однос на намалувањето на ризиците од катастрофи. Сепак, анализите за природните несреќи и катастрофите кои настанаа во последните три декади и последиците од нив, покажуваат дека е неопходно зајакнување на капацитетите на овие институции за ефективно справување со можните ризици од природни несреќи и катастрофи, како и од друг вид на кризи предизвикани од други фактори (тероризам итн.).

Согледувањата и проценките се дека има дуализам, ривалитет и некоординираност на главните носители за дејствување во услови на криза. Тоа произлегува пред сè од законските решенија, но и од постоењето на две самостојни и целосно одвоени институции: Центар за управување со кризи и Дирекција за заштита и спасување.

Од круцијална важност е овие две институции да дејствуваат синхронизирано, што не може да се обезбеди со постоечкиот систем за кризи.

Центарот за управување со кризи кој ги собира информациите за кризи (елементарни непогоди и сл.) и гради проценка за тоа кои субјектите треба да се вклучат во превентивно дејствување, санирање на последиците и сл., да има главен штаб, кој треба да даде насоки на главниот штаб на Дирекцијата за заштита и спасување, de facto на институција која има ресурси за дејствување. Во праксата, тука се најголемите недоразбирања, префрлање на одговорноста од една на друга институција и сл.

Ваквата несинхронизираност директно се одразува врз дејствувањето и ефикасноста на системот за управување со кризи.

Анализата на системот за управување со кризи, која ја подготви меѓуресорната работна група во август 2018 година, покажа дека се потребни реформи во системот за управување со кризи, заштита и спасување со цел да се креира системско решение кое што ќе одговара на потребите на Република Северна Македонија, но во исто време ќе биде и резултат и на искуства и добра пракса од земјите на Европската Унија и НАТО.

Тие реформи подразбираат и донесување на ново законско решение со кое ќе се обедини целокупниот систем и ќе ги опфати сите аспекти на системот за кризи, заштита и спасување. Во подготовката се препорачува да се вклучат надворешни експерти од областа и стручни лица кои го познаваат системот (од Факултетот за безбедност, Институтот за одбрана, Воената академија и др.) Исто така, треба да се користат и веќе направените анализи и проценки од УНДП, НАТО, ОБСЕ, Воената академија, Европска команда на САД, Европски цивилен механизам, финален извештај од Трајковски- Партнери Менаџмент Консалтинг - Документациска анализа на постоечката законска регулатива и документите поврзани со системот за управување со кризи од 2008 година.

**8.1 Интеграција**

Неопходно е да се подготви законско решение кое ќе генерира единствено државно тело со кое ќе се воспостави единствен систем за управување со кризи, заштита и спасување и интегрирање на расположливите капацитети и ресурси на сите административи нивоа, како и сеопфатен пристап за поефикасно и поефективно намалување на ризиците од катастрофи.

Со законското решение ќе се отвори и потребата за измени и дополнувања и на други постоечки закони со кои се уредуваат аспекти од системот, се со цел да се допрецизира улогата на различните инситуции и тела.

**8.2 Функционална ефикасност**

За целисходна функционалност на системот, неоходно е функционално да се интегрираат и територијалните противпожарни единици и да се пристапи кон нивно соодветно техничко опремување, обука, изнаоѓање на соодветен начин на финансирање и сл.

Потребно е и дефинирање на хиерархиска поставеност и постоење на единствена команда – единствен штаб за координација на целокупните активности.

Притоа потребно е и да се допрецизира во кои ситуации надлежните служби на регионално и локално ниво треба да реагираат (првичен одговор) без да се чека официјално прогласување на криза и во кои ситуации надлежната институција ќе може да иницира сеопфатна координација вклучувајќи опрема и ресурси на Владата на РСМ во периодот додека се чека официјално прогласување на кризна состојба.

**8.3 Обука**

За подобрување на состојбата околу планирањето и изведувањето на операциите и процената на ризици, се отвора потребата од обука на персоналот за процесот на планирање и донесување на одлуки како и за спроведување на проценка на ризици. Обуките треба да се одвиваат и преку симулациони вежби, фокусирани на „управување“ со последиците од катастрофа или криза, за намалување на последиците од кризи и сл.

Република Северна Македонија треба да отвори и современ интермедијален центар за обука и тренинг според соодветните потреби и меѓународните стандарди.

Во насока на професионализација на кадарот, институциите кои го сочинуваат системот треба да ја проверат стручноста на постоечкиот кадар, и по потреба да спроведат дообука или промена на кадар, да се унапреди процесот на кариерерн развој, оценување и мотивирање на вработените, а при нови вработувања, да се дефинираат стриктни критериуми.

**8.4 Опремување**

Опремувањето е битен предуслов за ефикасно справување со кризи. Неопходно е да се набавува соодветна и современа специјализирана и софистицирана опрема (како кај земјите членки на Европската Унија), градежно – техничко уредување на постоечките капацитети за чување и складирање на материјално – техничките средства и опрема за заштита и спасување, набавка на специјален хеликоптер за медицинска заштита со целосна медицинска опрема, набавка на современ софтвер за автоматска обработка на податоци за материјално – техничките средства и упредување на поефикасен систем за сервисирање и одржување.

За подобрување на состојбата со информациско – комуникациските средства, се препорачува обновување на застарената и несоодветна опрема за радиосообраќај , со нова опрема, замена на старите и нефункционални системи за известување, тревожење и набљудување со нови современи системи, унапредување на комуникациите во доменот на телефонскиот систем и ставање во функција на Е-112.

Во оваа насока, неоходни се имплементација на системот Е-112 и нови решенија за предупредување на граѓаните при можна криза, насоки за спречување и сл.

**9. Надлежност на националниот координатор за имплементација на Националната платформа за намалување на ризици од несреќии катастрофи на Република Северна Македонија**

Националниот координатор за имплементација на Националната платформа за намалување на ризици од несреќи и катастрофи ја анализира и следи имплементацијата на Националната платформа за намалување на ризици од несреќи и катастрофи, ја проучува и анализира системската поставеност на системот за кризи, подготвува анализи и информации за дејствувањето и функционалноста на системот за кризи, предлага решенија за обезбедување на поголема ефективност и ефикасност на системот за кризи, во соработка со субјектите на системот подготвува тригодишен акциски план за развивање и јакнење на капацитетите на системот за кризи, имплементација на меѓународните стандарди за јакнење на отпорноста од катастрофи и друг вид на кризи, раководи со Комитетот за координација и имплементација на Националната платформа за намалување на ризици од несреќи и катастрофи, ја информира Владата на Република Северна Македонија за состојбите во системот за кризи, учествува во работата на Управувачкиот комитет и сл.

**10. Комитет за координација и имплементација на Националната платформа за намалување на ризици од несреќи и катастрофи**

На предлог на националниот координатор за имплементација на Националната платформа за намалување на ризици од несреќи и катастрофи, Владата на Република Северна Македонија формира Комитет за координација и имплементација на Националната платформа за намалување на ризици од несреќи и катастрофи, во чиј состав влегуваат: националниот координатор за имплементација на Националната платформа за намалување на ризици од несреќи и катастрофи, кој раководи со Комитетот и членови предложени од Центарот за управување со кризи, Дирекцијата за заштита и спасување, Министерството за внатрешни работи, Министерството за одбрана, Министерството за здравство, Министерството за заштита на животната средина, Заедницата на единици на локална самоуправа, итн.

Комитетот го утврдува Акцискиот план за намалување на ризици од несреќи и катастрофи, ја разгледува имплементацијата на Националната платформа за намалување на ризици од несреќи и катастрофи, како и други материјали сврзани со имплементацијата на Националната платформа.

**11. Акциски план**

Националниот координатор за имплементација на Националната платформа за намалување на ризици од несреќи и катастрофи во соработка со другите субјекти на системот за кризи, подготвува Акциски план за унапредување, развивање и јакнење на системот за кризи.

Акцискиот план е сублимат на сите проекти на субјектите на системот за кризи, со дефинирање на активностите, носителите и роковите за нивна имплементација.

Акцискиот план на секои три години го усвојува Владата на Република Северна Македонија.

\* \*

\*

**12. Заклучни согледувања**

Во Република Северна Македонија по постигнување на Преспанскиот договор со кој се разреши триесетгодишниот спор со Република Грција, се одвиваат значајни реформи во повеќе области, меѓу кои и во системот за управување со кризи, заштита и спасување.

Сеопфатната анализа на поставеноста на системот за кризи детектира одредени слабости, посебно од аспект на насочувањето на активностите, ефикасноста, кординираноста, единство во командувањето и слично. Слабостите првенствено се резултат на несоодветната системска и организациска поставеност, кадровската екипираност и материјално – техничката опременост.

Преку Националната платформа се иницираат и поттикнуват сериозни реформи, при што се користат споредбени искуства и научни согледувања, експертска помош од Европската Унија, како и приоритети од Рамката за акција од Сендаи и други меѓународни документи.

Основни приоритети се:

- изградба на ефикасен и функционален систем за превенција и рано предупредување од можни катастрофи и обединување на целокупниот систем и субјектите за справување со кризи.

- дефинирање на заканите од катастрофи, посебно последиците од климатските промени, загадувањето на воздухот, заканите од тероризам, дејствување во услови на мигрантска криза и друго.

- изградба на капацитети за одржлив развој и јакнење на отпорноста од катастрофина државните институции, јавниот и приватниот сектор, но пред сè зголемување на отпорноста на граѓаните на можни катастрофи.

Имплементацијата на Националната платформа е обврска на сите субјекти сѐ со цел да се намалат ризиците од катастрофи, да се овозможи одржлив и стабилен развој на сите нивоа, и преку системски и конкретни активности да јакне превенцијата, но и активитетот на граѓаните и државата за справување со катастрофи и друг вид на кризи.

Платформата го поттикнува планирањето, лидерството, менаџментот, мониторингот и евалуацијата на сите активности и мерки кои се преземаат за намалување на ризците од катастрофи, како и изградба на кохерентноста помеѓу субјектите одговорни за намалување на ризиците од катастрофи, одржливиот развој и еколошките аспекти.

Јакнење на отпорноста на општеството од катастрофи е круцијално прашање на кое мора да работат сите субјекти на системот за кризи.